Summary: Talouden sakatessa etenkin korkeasti koulutetut argentiinalaiset lähtevät hanakasti paremman elämän perään Etelä-Eurooppaan.

Iltapäivän viimeiset auringonsäteet tarttuvat palmujen, mäntyjen ja magnolioiden oksiin Buenos Airesin laidalla sijaitsevassa keskiluokkaisessa kaupunginosassa.
 Vehreä Villa Devoto on  Antonella Scozzafavan , 25, idyllinen kotikaupunginosa, mutta mieluiten hän olisi jo aivan muualla. Uuteen elämään tarkoitetun pesämunan kartuttaminen vaatii kuitenkin nykyisessä taloustilanteessa sitkeyttä.
 – En saa pantua juuri mitään syrjään. Säästäminen on vaikeaa, kun ulkomaanvaluutta on koko ajan kalliimpaa, matkatoimistossa työskentelevä Scozzafava huokaa.
 Eri kulttuureista kiinnostunut Scozzafava sanoo haaveilleensa ulkomailla asumisesta jo teini-iästä saakka. Kriisistä toiseen syöksyvä Argentiinan talous ja arvaamattomat tulevaisuuden näkymät kuitenkin kypsyttivät lopulta ajatuksen muutosta valtameren taakse.
 Scozzafava ei ole yksin aikeittensa kanssa. Hän kertoo, että moni tuttavapiiristä suunnittelee samaa tai on jo jättänyt Argentiinan.
 Antonella Scozzafava suunnittelee muuttavansa tänä vuonna Eurooppaan, mutta Argentiinan epävakaa taloustilanne vaikeuttaa matkarahojen säästämistä. Erkka Mikkonen / Yle
 Eniten lähtevät nuoret ja koulutetut
 Talous on kriisiytynyt Argentiinassa nopeasti viimeisen puolentoista vuoden aikana.
 Argentiinan peso on menettänyt yli puolet vuodentakaisesta arvostaan euroon verrattuna. Ostovoimaa nakertaa myös hurjasti laukkaava inflaatio. Huhtikuun lopussa hinnat olivat kohonneet viimeisen kahdentoista kuukauden aikana peräti 55,8 prosenttia.
 Argentiina on yrittänyt helpottaa tilannetta neuvottelemalla kansainväliseltä valuuttarahasto IMF:ltä ennätyksellisen 56 miljardin dollarin arvoisen lainaohjelman.
 Tavallisten ihmisten arjessa valtion pyrkimykset talouden tasapainottamiseksi näkyvät erilaisina säästötoimina. Samalla työttömyys ja köyhyys kasvavat.
 – Nykyisen kaltaisessa talouskriisissä, jossa dollarin arvon on korkea, mahdollisuus ulkomailla työskentelyyn tuntuu erittäin houkuttelevalta, sanoo johtaja  Alejandro Servide  kansainvälisen henkilöstöpalvelujätti Randstadin Argentiinan-toimistosta  taloussanomalehti Ámbitolle.
 Viime elokuussa tuhannet opiskelijat protestoivat Buenos Airesin kaduilla hallituksen yliopistoon kohdistamia budjettileikkauksia. David Fernandez / EPA
 Lähtijät ovat pääasiassa lapsettomia, 25–30-vuotiaita ammattilaisia, joista monet ovat korkeasti koulutettuja. Jotkut tutkijat puhuvatkin aivovuodosta. Osa lähtijöistä jää Eurooppaan loppuelämäkseen, mutta useat palaavat joidenkin vuosien jälkeen takaisin Argentiinaan.
 Muuttoliikkeen suunta on kääntynyt
 Tuoreita tilastoja argentiinalaisen muuttoliikkeestä Eurooppaan ei ole saatavilla, mutta useat asiantuntijat vahvistavat lähtevien määrän olevan taas kasvussa.
 Asetelma muistuttaa jossain määrin lohdutonta tilannetta 17 vuoden takaa.
 Silloin argentiinalaiset pakenivat joukoittain historiansa pahinta talouskriisiä. Työttömyys kipusi yli 20 prosenttiin, miljoonat putosivat keskiluokasta köyhyteen ja maasssa nähtiin paikoittain jopa nälkää.
 – Kun Argentiina joutuu näihin syviin kriiseihin, ihmiset alkavat etsiä vaihtoehtoja kuten kävi vuosina 2001–2002, jolloin lähes 800 000 argentiinalaista lähti ulkomaille. Tänä päivänä elämme kenties samanlaisen vaiheen alkua, sanoo uutistoimisto  AP:n haastattelema Ariel Gonzalez  Argentiinan katolisen yliopiston kansainvälisten opintojen keskuksesta.
 Eurooppaan lähteminen oli yleistä myös 1990-luvun vaihteessa, jolloin maassa kärsittiin hyperinflaatiosta. Muuttoliike valtameren yli tuntuukin kääntyneen pysyvästi Euroopan hyväksi.
 Vielä 1900-luvun alkupuolella naudanlihan ja maataloustuotteiden viennillä vaurastunut Argentiina tunnettiin yhtenä maailman rikkaimpana maana. Se houkutteli miljoonia köyhiä eurooppalaisia – etenkin Espanjasta ja Italiasta – paremman elämän alkuun Uuteen maailmaan.
 Eurooppalaisuus on osa Argentiinaa
 Lääkealan laboratoriossa työskentelevä  Juan Cattalini , 32, on parhaillaan hankkimassa itselleen Italian passia. Sen hän saa Toscanasta aikoinaan Argentiinaan muuttaneiden isänpuoleisten isoisovanhempien perusteella.
 Juan Cattalini sanoo, että toisin kuin Argentiinan suurkaupungeissa maaseudulla ajatus ulkomailla muuttamisesta voi tuntua oudolta. Sylissä istuu Pancho-koira. Erkka Mikkonen / Yle
 Eurooppa tuntuu niin Cattalinille kuin muillekin nuorille argentiinalaisille luontevimmalta suunnalta uusien mahdollisuuksien etsimiseksi.
 – Yleensä ihmiset haluavat juuri Eurooppaan, koska siellä yhteiskunta on Latinalaista Amerikkaa järjestäytyneempi ja turvallisempi sekä myös taloudellisesti vakaampi, Cattalini sanoo.
 Argentiinalla on ollut historiallisesti tiiviit siteet Eurooppaan ja Buenos Airesia pidetään yleisesti maanosan eurooppalaisimpana kaupunkina. Tämä näkyy hyvin myös nuorten buenosairesilaisten suhtautumisessa Vanhaan mantereeseen.
 – Muistutamme identiteetiltämme eurooppalaisia, sillä olemme tuoneet sieltä paljon tapoja ja perinteitä, Italian ja Argentiinan kansalaisuuden syntymästään saakka omistanut Antonella Scozzafava sanoo.
 Suurin osa lähtijöistä pyrkii Espanjaan
 Ylivoimaisesti eniten Euroopassa houkuttelee Espanja. Sinne myös Scozzafava ja Cattalini suunnittelevat ensisijaisesti muuttavansa. Toiseksi suosituin maa on Italia.
 Yhteisen kielen lisäksi argentiinalaisten muuttoa Espanjaan tasoittaa Espanjan hallituksen hiljattain aloittama ohjelma. Se helpottaa maahantuloa Argentiinassa asuvien espanjalaisten jälkeläisille, joilla ei aina ole Espanjan kansalaisuutta.
 Viime vuoden puolivälissä Espanjaan oli virallisesti rekisteröitynyt 76 328 argentiinalaista.
 Lisää aiheesta:
 Mistä maailma puhuu: Erkka Mikkonen, miksi argentiinalaiset rakastavat maahanmuuttajia?
 Argentiina horjuu talousromahduksen kynnyksellä, mutta viini virtaa ja ravintoloissa on tunkua

Argentiinalaiset nuoret pakenevat köyhyyttä Espanjaan – "Identiteetiltämme muistutamme eurooppalaisia"


Summary: Ruotsin oikeusministeriön alaisen rikostenehkäisyneuvoston raportin mukaan yhä useampi uhri ymmärtää nyt mikä on rikollista käytöstä.

Poliisille tehtävät rikosilmoitukset seksuaalirikoksista, kuten raiskauksista ja ahdistelusta, ovat lisääntyneet Ruotsissa selvästi viime vuosien aikana. Myös haastatteluihin pohjautuvissa rikosuhritutkimuksissa on nähtävissä samanlainen kasvu. Kasvun syille on nyt etsitty selitystä Ruotsin oikeusministeriön alaisen  rikostenehkäisyneuvoston Brån tekemässä raportissa .
 Vuosia 2005–2017 tarkastelevan raportin johtopäätös on, että suurin selittävä tekijä ovat lainsäädäntöön tehdyt muutokset ja yhteiskunnassa lisääntynyt ymmärrys siitä, mikä on seksuaalirikos ja millainen toiminta ei ole hyväksyttävää.
 Yhtenä merkittävänä vaikuttajana on maailmanlaajuinen Metoo-kampanja, jonka yhteydessä naiset ovat kertoneet kokemastaan ahdistelusta ja väkivallasta. Metoo-liike on myös nostanut julkisuuteen eri maissa näkyvässä asemassa olleita miehiä, jotka ovat hyväksikäyttäneet asemaansa seksuaalirikoksia tehdessään.
 Ruotsissa Metoo-keskustelu on käynyt kiivaana ja johtanut muun muassa  Ruotsin Akatemian historiansa syvimpään kriisiin johtaneeseen skandaaliin .
 Ruotsin hallituksen Brålle antamassa selvitystehtävässä toivottiin faktatietoa muun muassa erilaisten seksuaalirikostyyppien lisääntymisestä ja rikoksiin syyllistyvien ihmisten taustoista. Hallituksen toiveena oli saada tutkittua tietoa seksuaalirikoksista, joista julkisessa keskustelussa on usein syytetty muun muassa eri maahanmuuttajaryhmiä.
 Turvapaikanhakijoiden ja seksuaalirikosten lisääntymisen välillä ei yhteyttä
 Raportin mukaan sekä raiskauksien että ahdistelutapausten määrässä on havaittavissa kaksi suurta lisäystä, toinen vuosina 2005–2008 ja toinen vuosina 2016–2017. Tutkijoiden mukaan jälkimmäinen lisäys ei liity vuoden 2015 siirtolaiskriisin, jonka myötä Ruotsiin tuli 163 000 turvapaikanhakijaa.
 Tämä käy selvityksen mukaan ilmi esimerkiksi siitä, etteivät seksuaalirikokset lisääntyneet kunnissa, joihin tulijat sijoittuivat. Myöskään koko tarkastelujaksona 2005–2017 ei ole Brån mukaan todennettavissa yhteyttä turvapaikanhakijoiden määrässä ja seksuaalirikosten määrässä tapahtuneiden muutosten välillä.
 Raiskausten määrän kasvussa on Brån mukaan kyse lisääntyneistä sisätiloissa, varsinkin yksityisasunnoissa, tehdyistä raiskauksista. Tuntemattomien tekemät niin sanotut puskaraiskaukset ovat sen sijaan hieman vähentyneet.
 – Raportti osoittaa, ettei maahanmuuttoaalto ole vaikuttanut seksuaalirikosten määrään. Sen sijaan sietokyky tiettyjä seksuaalirikoksia kohtaan, joita ei aiemmin ilmoitettu, on alentunut. Tämä kulminoitui Metoo-aaltoon ja se on erinomaista, toteaa Tukholman yliopiston kriminologian instituutin professori  Jerzy Sarnecki  raportin havainnoista  Dagens Nyheterille .
 – Me emme ole joutuneet naisiamme raiskaavien muslimimiesten vallan alle, kärjistää Sarnecki rikostenehkäisyneuvoston raportin vastauksen julkisessa keskustelussa usein esitettyihin väitteisiin.
 Brån mukaan ilmoitukset seksuaalirikoksista ovat lisääntyneet Ruotsissa vuosina 2005–2017 peräti 81 prosenttia. Mikäli otetaan huomioon Ruotsin väestömäärässä samaan aikaan tapahtunut lisääntyminen, on kasvua 100 000 ihmistä kohti 62 prosenttia. Lukuun sisältyvät sekä lievemmät että vakavimmat seksuaalirikokset.

Ilmoitukset seksuaalirikoksista lisääntyivät selvästi Ruotsissa – Viranomaiset: Turvapaikanhakijat eivät ole selitys, Metoo on


Summary: 30 000 ihmistä vietti kansanjuhlaa Tampereen Keskustorilla.

Leijonat juhli Tampereella keskiviikkona maailmanmestaruutta. Paikalla oli poliisin arvion mukaan 30 000 katsojaa.
 Keräsimme hienoimmat hetket kansanjuhlasta kuviin.
 Frenckkelin aukiolla oli aikaisin iltapäivästä odottava tunnelma. Ensimmäiset fanit olivat aidan takana jo ennen neljää. Jani Aarnio / Yle
 Viimeiset kamerasäädöt ennen H-hetkeä. Jani Aarnio / Yle
 Lopulta odotus palkittiin. Jani Aarnio / Yle
 Leijonien bussi kaartaa juhlapaikalle asianmukaisten liikennemerkkien ohjaamana. Jani Aarnio / Yle
 Tämä sai yleisön villiintymään. Innokkaimmat eivät meinanneet pysyä aidan takana. Jani Aarnio / Yle
 Vihdoinkin Mörkö on paikalla! Jani Aarnio / Yle
 Henri Jokiharju ottaa yleisön. Jani Aarnio / Yle
 Oliwer Kaskella on mörkö kainalossa. Jani Aarnio / Yle
 "Mörköö!" Jani Aarnio / Yle
 Nesteytys on mallia oikea. Jani Aarnio / Yle
 Pytty ilmaan! Jani Aarnio / Yle
 Kapteeni Marko Anttila tervehtii kotiseutujaan. Jani Aarnio / Yle
 Kultauhlassa esiintynyt Pate Mustajärvi onnittelee Ilves-kasvatti Toni Rajalaa. Jani Aarnio / Yle
 Ja kansa hurraa! Jani Aarnio / Yle
 JVG-yhtyeen Jare silitteli mörköä. Jani Aarnio / Yle
 Joukkueen nestori Kristian Kuusela, pääsi kotiyleisönsä edessä kultatuoliin. Jani Aarnio / Yle
 Waltteri Torikan kanssa Finlandia-hymnin upeasti esittäneet Pirkan pojat, saivat ylävitoset Kapteeni Anttilalta. Jani Aarnio / Yle
 Maalivahti Kevin Lankinen tituleerattiin juontajien toimesta "mieskarkiksi". Jani Aarnio / Yle
 Yleisössä oltiin samaa mieltä. Jani Aarnio / Yle
 Kaapo Kakko kerkesi juoksemaan aidalle TPS-paidan luokse. Jani Aarnio / Yle
 Kapteenilla riitti aikaa ihan jokaiselle. Jani Aarnio / Yle
 Lue lisää:
 Yle seurasi hetki hetkeltä Leijonien kultajuhlia Tampereella: 30 000 juhli villinä ja Mörkö löi sisään!

Tampereen upea Leijonien kultajuhla kuvina: Ukkometso, Mörkö ja hullaantunut yleisö


Summary: Serkan Golge sai viime vuonna tuomion terroristiseen ryhmään kuulumisesta.

Turkki on vapauttanut vankilasta Yhdysvaltain avaruushallinnolle Nasalle työskennelleen tiedemiehen  Serkan Golgen . Golke, jolla on Turkin ja Yhdysvaltain kaksoiskansalaisuus, on ollut vankilassa lähes kolme vuotta.
 Golge pidätettiin heinäkuussa 2016 osana muslimisaarnaaja  Fethullah Gülenin  kannattajiksi epäiltyjen pidätyksiä. Hänet tuomittiin vuonna 2018 7,5 vuodeksi vankeuteen terroristiseen ryhmään kuulumisesta. Yhdysvaltain ulkoministeriön mukaan tuomio ei perustunut uskottaviin todisteisiin.
 Tapaus on osaltaan heikentänyt Yhdysvaltain ja Turkin suhteita.
 Lisää aiheesta:
 USA:n ulkoministeri Turkille: Vapauttakaa pastorin lisäksi muutkin laittomasti vangitut amerikkalaiset

Nasan tiedemies vapautui vankilasta Turkissa – tuomio heikensi USA:n ja Turkin suhteita


Summary: Liikenneinvestointeihin liittyvät rahat ja hankkeet ovat vielä kesken Säätytalon neuvotteluryhmässä.

Hallitusneuvotteluiden vetäjä, SDP:n puheenjohtaja  Antti Rinne  uskoo, että perjantaina hallitusohjelma valmistuu.
 – Perjantaina palataan pöytään puheenjohtajien toimesta. Käydään läpi se, mitä on vielä auki ja katsotaan nämä tekstit sillä tavalla, että ollaan kaikki samaa mieltä teksteistäkin, Antti Rinne kertoi iltakymmenen jälkeen keskiviikkona.
 – Ja sen jälkeen on paketissa tämä ohjelma. Tämä nyt näyttäisi siltä, että perjantaipäivän aikana kaikki on kunnossa, Rinne kiteytti.
 Valtiovarainministeriö tarkistaa hallitusohjelman lukuja torstaina. Helatorstaina puolueiden ei ole tarkoitus neuvotella ohjelmasta Säätytalossa.
 Verotus jo sovittu neuvotteluissa
 Rinne kertoi toimittajille, että verotukseen liittyvät ratkaisut ovat selvät ja valmiit. Hallitusneuvottelujen vetäjä ei halunnut kertoa hallitusohjelman sisällöistä yksityiskohtia.
 – En kerro mistään sisällöstä mitään. Me teemme nyt tämän paketin valmiiksi ja sitten kerromme kaiken, Rinne sanoi.
 Voit lukea  tästä jutusta keskiviikon tietoja hallitusneuvotteluista , esimerkiksi työttömien aktiivimallin leikkurin poistamisesta, yritystukien leikkauksesta ja perhevapaista.
 Ylen lähteen mukaan verotuksessa hallitus aikoisi pienentää kotitalousvähennystä. Kotitalousvähennyksen on saanut esimerkiksi kotona teetetystä remonttityöstä, siivouksesta tai lastenhoidosta. Vähennys on ollut korkeintaan 2400 euroa.
 Perjantaina hallitusneuvotteluissa mukana olevien puolueiden puheenjohtajat palaavat Säätytaloon ratkomaan loput auki olevat asiat.
 Antti Rinteen mukaan hallitusneuvotteluiden kahdeksasta työryhmästä kuusi oli saanut työnsä valmiiksi myöhään keskiviikkoiltana.
 Neuvotteluja käydään vielä osaamisen ja koulutuksen työryhmässä. Lisäksi elinvoimaista Suomea pohtineessa neuvotteluryhmässä liikenneinvestointeihin ja ylipäätään investointeihin liittyvät kohdat ovat valmistumassa.
 Käytännössä tämä tarkoittaa sitä, että opetus- ja kulttuuriministeriön, työ- ja elinkeinoministeriön sekä osa liikenne- ja viestintäministeriön rahoista ja hankkeista on vielä sopimatta.
 Rinne: Työllisyystoimet valmistellaan vuoden sisällä
 Hallitusneuvotteluissa rahaa valtion uusiin menoihin, vaalilupausten täyttämiseen, aiotaan saada työllisyyden paranemisesta. Jos työllisyys paranisi, vähenisivät valtion työttömyydestä johtuvat menot ja säästynyttä rahaa voitaisiin käyttää muihin menoihin.
 Hallitusneuvotteluiden vetäjä Antti Rinne tarkensi keskiviikkoiltana työllisyyden paranemisen ja uusien menojen välistä kytkentää.
 Hallitus valmistelee toimet työllisyyden parantamiseksi vuoden aikana. Työmarkkinakeskusjärjestöt ovat Ylen tietojen mukaan valmistelussa mukana.
 – Voidaan varmistaa, kun tehdään menopäätöksiä, että meillä on konkreettisia työllisyyspäätöksiä mukana siinä. Niin, että me tiedämme, että meidän talous on kestävällä pohjalla. Tämä on keskeinen elementti, joka on rakennettu talouteen, Antti Rinne sanoi.
 Työllisyyden paranemista on tarkoitus seurata vuosittain. Hallitusneuvotteluissa on ollut esillä ajatus, että jos työllisyys ei paranisi odotetusti, niin hallitus joutuisi harkitsemaan valtion menojen leikkauksia kesken hallituskauden.
 Hallitusneuvottelujen vetäjä  Antti Rinne on sanonut , ettei tuleva hallitus tee uusia menoleikkauksia.
 Järjestöiltä ehdotuksia työllisyyteen, ensimmäiset jo loppukesäksi
 Hallitus on nojaamassa työllisyyden parantamisessa merkittävästi yhteistyöhön työmarkkinoiden keskusjärjestöjen kanssa. Niin sanottujen kolmikantaneuvottelujen tuloksista toivotaan työllisyyden paranemista jopa kymmenillä tuhansilla työpaikoilla.
 Hallitus lähettää kutsun keskusteluihin perinteisten työmarkkinakeskusjärjestöjen lisäksi myös Suomen yrittäjille. Työmarkkinakeskusjärjestöjä ovat Elinkeinoelämän keskusliitto, Kuntatyönantajat, Ammattiliittojen keskusjärjestö SAK, Toimihenkilökeskusjärjestö STTK, korkeasti koulutettujen Akava, kirkon työmarkkinalaitos ja valtion työmarkkinalaitos.
 Hallituksen tavoitteen, 75 prosentin työllisyysasteen saavuttaminen merkitsisi, että uusia työpaikkoja pitäisi syntyä 60 000 hallituskauden aikana.
 Todennäköisesti työmarkkinoiden keskusjärjestöiltä pyydetään ensimmäiset ehdotukset jo loppukesäksi, ennen kuin hallitus päättää esityksestään valtion tulo- ja menoarvioksi.
 Toisessa vaiheessa työmarkkinajärjestöiltä odotettaneen ehdotuksia ensi vuoden keväällä, ennen kuin hallitus valmistelee esityksensä julkisen talouden suunnitelmaksi. Tuota hallituksen neuvottelua kutsutaan myös kehysriiheksi.
 Kolmikantaneuvotteluista kertoi ensin Helsingin Sanomat.
 Lue myös:
 Hallitusneuvotteluissa työttömien aktiivimallin leikkuri poistumassa, yritystukia tarkoitus leikata hieman

Hallitusneuvotteluiden vetäjä Antti Rinne uskoo, että hallitusohjelma on valmis perjantaina


Summary: Suomalaisväriä finaalissa edusti miestensarjassa bassobaritoni Jussi Juola.

Kahdeksannen kerran järjestetyn  Mirjam Helin -laulukilpailun  voittivat  Stefan Astakhov  miestensarjassa sekä  Johanna Wallroth  naistensarjassa.
 Stefan Astakhov on 21-vuotias Moskovassa syntynyt saksalainen baritoni. Finaalissa hän esitti  Benjamin Brittenin   Look! Through the port comes the moonshine astray:n  (Billyn osa) oopperassa  Billy Budd  sekä  Giuseppe Rossinin   Largo al factotum  (Figaron osa) oopperasta  Sevillan parturi .
 Johanna Wallroth on tukholmalainen sopraano. Heikki Tuuli / Mirjam Helin -laulukilpailu
 Johanna Wallroth on ruotsalainen 26-vuotias sopraano. Hän esitti finaalissa  Igor Stravinskyn   No word from Tom  (Anne Trueloven osa) oopperassa  Hulttion tie  sekä  Charles Gounodin   Je veux vivre  (Julian osa) oopperassa  Romeo ja Julia .
 Kiri Te Kanawa arvioi finalistien ilmaisukykyä
 Viiden vuoden välein järjestettävä, kansainvälinen Mirjam Helin -laulukilpailu kerää yhteen maailman lupaavimmat klassisen laulun taitajat.
 Oululaislähtöinen, Saksassa opiskeleva  Jussi Juola  toi finaaliin suomalaisväriä ensimmäistä kertaa 25 vuoteen. Juola sai kilpailussa miesten sarjan neljännen palkinnon.
 Kun Jussi Juola sai tietää finaalipaikastaan, hän kertoi olevansa todella onnellinen. – En vielä oikein tajua tätä. Tavoitteeni oli päästä semifinaaliin eli tavoitteet on ylitetty, hän sanoi. Heikki Tuuli / Mirjam Helin -laulukilpailu
 Vuonna 1994 menestystä riitti kaksin verroin, kun naisten sarjan voittajaksi julistettiin sopraano  Kirsi Tiihonen  ja toiseksi sijoittui Suomen Kansallisoopperan nykyinen taiteellinen johtaja, mezzosopraano  Lilli Paasikivi .
 Tänä vuonna  Jorma Silvastin  johtamassa tuomaristossa mukana oli oopperataiteen maailmantähti, sopraano  Kiri Te Kanawa . Hän kertoi aiemmin Ylelle painottavansa arvioissaan laulajien ilmaisukykyä.
 – Laulaessaan on pystyttävä olemaan hieman haavoittuvainen. Ilman sitä kappaleen sanoma jää puolitiehen, Te Kanawa totesi.
 Katso Te Kanawan koko haastattelu:

 Kahdeksas Kansainvälinen Mirjam Helin -laulukilpailu
 Kansainvälinen Mirjam Helin -laulukilpailu on Suomen Kulttuurirahaston järjestämä laulukilpailu. Ensimmäisen kilpailu oli vuonna 1984, ja sen jälkeen se on järjestetty viiden vuoden välein.
 Kilpailun on perustanut laulupedagogi, laulaja  Mirjam Helin  lahjoittamalla varat Mirjam ja Hans Helinin rahaston perustamiseksi Suomen Kulttuurirahaston yhteyteen.
 Kilpailu on ollut vuodesta 1987 Kansainvälisten musiikkikilpailujen maailmanliiton (Fédération Mondiale des Concours Internationaux de Musique, Genève) jäsen.
 Kilpailun ohjelmistovaatimukset ovat laajat (oratorio, lied, ooppera), joskin kilpailuohjelma tarjoaa laajan valinnanvapauden, sillä siihen ei vaadita tiettyjä lauluja tai säveltäjien teoksia.
 Semifinaalissa on kuitenkin esitettävä suomalaisen säveltäjän teos. Tänä vuonna finaaliin pääsi siis yksi suomalainen, Jussi Juola. Semifinaaleihin asti pääsi suomalaisista naistensarjassa  Virva Puumala , joka karsiutui finaaleista.

Stefan Astakhov ja Johanna Wallroth juhlivat Mirjam Helin -laulukilpailun voittoa


Qatarin pääministeri šeikki  Abdullah bin Nasser bin Khalifa Al Thani  osallistuu arabimaiden huippukokoukseen torstaina. Kokous pidetään Saudi-Arabian Mekassa.
 Pääministeri matkustaa Saudi-Arabiaan alueellisten jännitteiden liennyttämiseksi, ilmoitti maan ulkoministeriö keskiviikkona. Kyseessä on ensimmäinen korkean tason neuvottelu vuoden 2017 jälkeen.
 Kesäkuusta 2017 lähtien Saudi-Arabia ja Yhdistyneet arabiemiirikunnat liittolaisineen ovat boikotoineet Qataria, muun muassa asettaneet kieltoja merenkululle ja kaupalle sekä suorille lennoille ja ylilennoille.
 Saudi-Arabian ja Yhdistyneiden arabiemiirikuntien lisäksi liittoumaan kuuluvat myös Egypti ja Bahrain. Liittouma on syyttänyt Qataria Iranin ja islamistiliikkeiden tukemisesta. Qatar palautti diplomaattisuhteet Iranin kanssa muiden maiden erimielisyyksien aikana.
 Yhdysvallat ja osa länsimaista ovat pyrkineet edistämään tilanteen normalisoitumista alueella. Yhdysvalloilla on noin 10 000 sotilasta Qatarissa.
 Lue myös:
 Yllätysilmoitus Qatarilta: Lähdemme Opec-järjestöstä
 Saudi-Arabia vihjaa tekevänsä Qatarin valtiosta saaren
 Nato torjuu Qatarin jäsenyyden sotilasliitossa
 Arabiemiirikunnat: Qatarin hävittäjä häiritsi matkustajakonettamme

Qatarin pääministeri matkustaa neuvottelemaan Saudi-Arabiaan – ensimmäinen korkean tason tapaaminen kiistojen jälkeen


Summary: Mielipidetiedusteluja tekevä VTsIOM julkaisi uudet luvut Kremlin kummasteltua alkuperäisiä suosiolukuja.

Venäjän presidentin  Vladimir Putinin  kansansuosio on kokenut ihmeellisen nousun yhdessä päivässä. Vielä torstaina mielipidetiedusteluja tekevä VTsIOM ilmoitti, että vain 31,7 prosenttia kansalaisista luottaa presidenttiin. Tämä oli vähemmän kuin kertaakaan 13 vuoteen.
 Perjantaina samainen VTsIOM ilmoitti, että Putiniin luottaakin 72,3 prosenttia venäläisistä. Muutoksen syyksi kerrottiin uusi tutkimusmetodi, jossa vastaajilta kysyttiin luottamusta nimenomaan Putiniin. Aiemmin vastaajia oli pyydetty nimeämään poliitikot, joihin he luottavat.
 Tutkimusmetodin muuttamisesta ilmoitettiin sen jälkeen, kun Kreml oli kummastellut alkuperäistä tulosta.
 VTsIOM tosin ilmoitti perjantaina myös vanhalla tutkimusmetodilla tehdyn kyselyn uusimman noteerauksen. Se on 30,5 prosenttia.

Putinin kansansuosio tuplaantui päivässä "uudella tutkimusmetodilla": Presidenttiin luottaa 31, ei vain 72 prosenttia venäläisistä


Summary: Perämeren alueella sijaitsevat Liminganlahti ja Hailuoto ovat Suomen tärkeimpia lintukosteikkoja.

Perämerellä riehuva  harvinainen alkukesän myrsky  on osoittautumassa tuhoisaksi monille rannoilla pesiville linnuille. Yli metrin keskiarvon yläpuolelle noussut merivesi tulee tuhoamaan esimerkiksi erittäin uhanalaisen etelänsuosirrin pesinnät lähes täydellisesti, arvioi Birdlife Suomi  tiedotteessaan .
 Lintujärjestön mukaan etelänsuosirrin kanta on juuri saatu hienoiseen kasvuun aktiivisten hoitotoimien ansiosta, mutta nyt myrskytuhojen yleistyminen uhkaa tehdä tämän työn tyhjäksi.
 Perämeren rantaniityillä pesii Birdlifen mukaan tällä hetkellä useampia vesilintuja ja kahlaajia, joilla on juuri haudontavaihe menossa. Mikäli vesi nousee niiden pesille, mitään ei ole tehtävissä pesinnän pelastamiseksi.
 Joillakin varhain pesivillä lajeilla, kuten töyhtöhyypillä ja merihanhilla, poikaset ovat jo kuoriutuneet ja ne säästyvät pahimmalta tuholta. Jotkut lajit, kuten tukkasotka, voivat tehdä uusintapesueen.
 On kuitenkin paljon lajeja, joille myrsky tuo suuren uhkan. Useimmat kahlaajat eivät enää ehdi pesiä uudelleen vaan lähtevät syysmuutolle.
 Perämeren alueella sijaitsevat Liminganlahti ja Hailuoto ovat Suomen tärkeimpiä lintukosteikkoja. Matalat vedet ja matalakasvuiset rantaniityt ovat optimaalisia pesimäympäristöjä useille uhanalaisille lintulajeille.
 Samalla alueet ovat kuitenkin alttiita erilaisille sään ääri-ilmiöille, etenkin kovan lännenpuoleisen tuulen ja syvän matalapaineen aiheuttamalle vedennousulle.
 Myrskytulvan alle jäänyt suokukon pesä. Clemens Küpper
 Lue lisää:
 Myrskytuuli riehuu Perämeren pohjukassa: huopakatto rullaantui irti, koulusta katkesi sähköt ja junaliikenne poikki

Birdlife: Perämerellä riehuva myrsky tuhoaa uhanalaisten lintujen pesintöjä


Summary: "Profeetta" käytti hyväkseen neljää aikuista suomalaisnaista alistettuaan nämä useita kertoja sukupuoliyhteyteen kanssaan.

Helsingin käräjäoikeus on tuominnut Johanneksen kouluksi kutsutun henkisen koulun johtajan suomalaisnaisten seksuaalisesta hyväksikäytöstä.
 Uhreilla oli oikeuden mukaan käsitys, jonka mukaan armenialaismiehellä oli yliluonnollisia, energeettisiä kykyjä parantajana ja profeetallisena henkilönä. Käräjäoikeus katsoi, että Saksasta johdettu koulu oli hyvin suunniteltu ja organisoitu lahko.
 Tuomion mukaan lahkon "profeetta" käytti hyväkseen neljää aikuista suomalaisnaista alistettuaan nämä useita kertoja sukupuoliyhteyteen kanssaan. Pääosa teoista tapahtui ulkomaisissa seminaareissa, joihin naiset olivat matkustaneet.
 Mies sai kahden vuoden tuomion, mutta häntä ei kuitenkaan vangittu, sillä hän oli kärsinyt jo suurimman osan rangaistuksestaan tutkintavankeudessa ja matkustuskiellossa ollessaan.

"Henkisen koulun profeetta" tuomittiin suomalaisnaisten seksuaalisesta hyväksikäytöstä kahden vuoden vankeuteen


Summary: SDP:n johdolla kasattava hallitus aikoo palata sosiaaliturvan uudistamisessa komitean käyttöön.

Laaja sosiaaliturvan uudistus on menossa parlamentaariseen valmisteluun, neuvottelulähteet kertovat Ylelle.
 Suurta uudistusta pohtimaan perustetaan komitea, mutta tiettävästi joitakin muutoksia on sovittu toteutettavaksi myös ilman komiteaa, jotta päätöksiä syntyisi jo tällä vaalikaudella.
 Hallitusneuvotteluissa mukana olevat puolueet ovat olleet yhtä mieltä ennen kaikkea siitä, että eri tukia pitää yksinkertaistaa ja byrokratiaa vähentää.
 Sosiaaliturvan uudistaminen kestäisi pidempään kuin yhden vaalikauden, koska kyseessä on suuri ja monimutkainen muutos.
 Vääntöä on aiheuttanut se, että hallituksen ovat menossa vastikkeetonta perustuloa ajavat vihreät ja vasemmistoliitto sekä sosiaaliturvan vastikkeellisuutta kannattavat SDP ja RKP. Keskusta puolestaan kannattaa  vastikkeellista perustuloa , joka ei ole perustulo ainakaan perinteisessä mielessä.
 Säätytalon neuvottelupöydässä ei ole lopullisesti linjattu siitä, muuttuuko sosiaaliturva vastikkeelliseksi vai vastikkeettomaksi.
 Vastikkettomuudella tuella tarkoitetaan kansalaispalkan kaltaista sosiaaliturvaa, joka annetaan kaikille ilman erillisiä velvoitteita. Vastikkeellinen sosiaaliturva puolestaan vaatii tuen saajalta tiettyjen ehtojen täyttämistä.
 SDP:n puheenjohtaja  Antti Rinne  toivoi  jo ennen vaaleja , että uudistuksesta löytyisi laaja parlamentaarinen yhteisymmärrys. Hän ehdotti, että uudistuksen tekemisessä pitäisi palata komitean käyttämiseen. Perusteluna oli, ettei mittavalle uudistukselle kävisi kuten useille  Juha Sipilän  (kesk.) hallituksen uudistuksille, jotka kaatuivat huonoon valmisteluun.
 Sipilän asettama työryhmä pohti uudistusta
 Keskustan puheenjohtaja Juha Sipilä asetti viime hallituskaudella työryhmän pohtimaan, millaisilla malleilla sosiaaliturvaa voitaisiin uudistaa.
 Työryhmä sai työnsä valmiiksi tämän vuoden alussa ja päätyi esittämään kolmea mallia, joilla uudistus voidaan tehdä.
 Asiantuntijatyöryhmä ei suosittanut mitään tiettyä mallia, mutta toi esiin erilaisten perusratkaisujen vaikutuksen ihmisten sosiaaliturvaan.
 Sosiaaliturvan perusratkaisut liittyvät kolmeen kysymykseen. Pitäisikö tukien määräytyä yksilön vai perheen tulojen mukaan? Entä pitäisikö sosiaaliturvan perustua erityisiin syihin kuten työttömyyteen vai pitäisikö sitä jakaa kaikille?
 Ja pitäisikö valtion vaatia tuen saajalta tiettyjen ehtojen täyttämistä kuten aktiivista työnhakua, ennen kuin hän saa tukea? Työryhmä ei ottanut kantaa eri tukien tasoon.
 Sipilä toivoi viime kaudella, että seuraava hallitus ottaisi työryhmän työn lähtökohdaksi, kun sotu-uudistus tehdään.
 Työryhmä päätyikin suosittamaan parlamentaarista valmistelua ja järjestelmää kehitettäisiin vaiheittain eri hallituskausien aikana.
 Suosituksella työryhmä pyrki välttämään sote-uudistuksesta tutut sudenkuopat, sillä kokonaisuus on niin monimutkainen, ettei sitä saada valmiiksi neljän vuoden aikana.

Ylen tiedot: Sosiaaliturvan uudistaminen menee parlamentaariseen valmisteluun


Summary: Laulajaa epäillään seksikultin ylläpitämisestä.

1990-luvun suosituimpiin R&B-esiintyjiin kuuluva R. Kelly on saanut uusia seksirikossyytteitä.
 Illinoisin osavaltiossa toimiva syyttäjä on nostanut kaikkiaan 11 uutta syytettä. R. Kellyä epäillään muun muiassa neljästä törkeästä seksuaalirikoksesta, kahdesta väkivaltaisesta seksuaalirikoksesta ja kolmesta törkeästä seksuaalirikoksesta, joiden kohteena on ollut 13–16-vuotias henkilö.
 Jos R. Kelly tuomitaan törkeistä rikoksista, hän saa kustakin teosta 6 – 30 vuoden vankilatuomion. On siis mahdollista, että Yhdysvaltain suosituimpiin kuuluva esiintyjä viettää loppuelämänsä vankilassa.
 R. Kellyä vastaan nostettiin jo helmikuussa kymmenen syytettä. Uusien syytteiden kerrotaan koskevan edellisiäkin vakavampia rikosepäilyjä, kertoo muun muassa  National Public Radio NPR .
 NPR:n mukaan toistaiseksi ei ole tiedossa, onko syytteiden takana uusi uhri. Syytekirjelmässä mainitaan uhri, jonka nimikirjaimet ovat J.P. Aiemmissa syytteissä mainitaan henkilö, jolla on samat nimikirjaimet, NPR kertoo.
 Julkisuudessa on jo kauan huhuttu R. Kellyn ylläpitämästä seksikultista ja hänen mieltymyksestään alaikäisiin naisiin.
 R&B-laulaja R. Kelly saa syytteet kymmenestä seksuaalirikoksesta – syyttäjien mukaan uhreina myös alaikäisiä

R. Kelly sai uusia vakavia seksirikossyytteitä – Suosikkiesiintyjä saattaa viettää loppuikänsä vankilassa


Summary: Mies vastaa tänään syytteisiin Helsingin käräjäoikeudessa. Syyttäjä vaatii hänelle ehdotonta vankeutta.

Mies oli jäädä junan alle pitkänäperjantaina Helsingin Pasilassa, kun hänet tönäistiin laiturilta yllättäen raiteille. Tönimisestä syytetty mies vastaa tänään Helsingin käräjäoikeudessa syytteisiin tapon yrityksestä, järjestystä ylläpitävän henkilön vastustamisesta, huumausaineen käyttörikoksesta ja laittomasta uhkauksesta. Syyttäjä vaatii miehelle ehdotonta vankeutta.
 Haastehakemuksen mukaan mies hyökkäsi yllättäen entuudestaan tuntemattoman uhrinsa kimppuun, pahoinpiteli tätä ja tönäisi tämän selälleen kiskoille. Kun tönäisty mies nousi takaisin laiturille, syytetty yritti syyttäjän mukaan töniä tämän uudelleen raiteille, mutta ulkopuolinen henkilö esti miehen putoamisen.
 - (Syytetty) on uudestaan hyökännyt (uhrin) kimppuun ja potkaisemalla (uhria) kerran rintakehän alueelle, lyömällä keskivartalon alueelle sekä repimällä ja tönimällä yrittänyt saada (uhrin) putoamaan uudestaan raiteille, lähestyvän junan eteen. Tilanteeseen on tullut ulkopuolinen henkilö väliin ja estänyt (uhrin) putoamisen raiteille.
 Syytetty on myöntänyt poliisikuulusteluissa syyllistyneensä pahoinpitelyyn potkimalla ja lyömällä uhria ja työntämällä tätä raiteille.
 Läheltä piti -tilanne
 Poliisin aiemman kertoman mukaan juna tuli asemalle vain 23 sekuntia sen jälkeen, kun mies pääsi takaisin ylös. Poliisi kertoi, että tapahtumasta on olemassa videotallenne, jota syyttäjä käyttää haastehakemuksen mukaan oikeudessa todisteena tapahtumista.
 Syyttäjä kirjoittaa syytekirjelmässään, että tapon yritys jäi yritykseksi veturinkuljettajan ja ulkopuolisen auttajan ansiosta. Asemalle tulleen junan veturinkuljettaja havaitsi syyttäjän mukaan uhrin raiteilla ja hidasti vauhtia.
 Huumesyyte liittyy muutamaan grammaan kannabista, joka mieheltä löydettiin. Hän myös vastusti asemalaiturilla syyttäjän mukaan järjestyksenvalvojia kiinnioton yhteydessä rimpuilemalla ja uhkaili näitä väkivallalla. Tappouhkauksen kohteeksi joutui syyttäjän mukaan myös laiturilla ollut nainen.

Tapon yrityksestä syytetty on myöntänyt työntäneensä uhria raiteille Pasilan asemalla


Summary: Kuntaan suunnitelluista 72 tuulimyllystä jo viisitoista on saanut rakennusluvan, eikä niistä ole valitettu. Puiston rakentaminen maksaa arviolta puoli miljardia euroa.

Suomen suurimman tuulivoimapuiston valmistelut ovat edenneet tänä vuonna Keski-Pohjanmaan Lestijärvellä ilman valituksia.
 Rakennusyhtiö YIT:n suunnittelemista 72 tuulimyllystä jo viidelletoista on myönnetty lainvoimainen rakennuslupa. Yhtään valitusta ei ole tullut.
 Sen sijaan Lestijärven tuulipuiston  kaavasta valitettiin vuonna 2018 korkeimpaan hallinto-oikeuteen  asti, mutta valitukset hylättiin.
 YIT toivoo, että rakennusluvat saadaan kuntoon kesän lopulla. Prosessi on kestänyt noin vuoden.
 Rakentaminen pääsee vauhtiin vasta, kun ostaja löytyy.
 – Puistolle etsitään edelleen sijoittajaa, joka ostaisi sen. Neuvotteluja käydään sekä koti- ja ulkomaisten tahojen kanssa. Kiinnostusta on löytynyt ja toiveikkaita ollaan, kertoo YIT:n yksikönjohtaja  Mika Virtanen .
 YIT:stä arvioidaan, että tuulipuiston sekä teiden ja sähköliittymien rakentaminen voi alkaa jo ensi vuonna, jos kaikki etenee suunnitellusti. Puiston rakentaminen maksaa puoli miljardia euroa.
 Lestijärven kunta keräisi puistosta roimat verotulot. Samoin noin sata maanomistajaa saisivat hankkeen toteutuessa sievoiset vuokratienestit.
 Tuulipuisto koostuu kolmesta lähekkäisestä alueesta, jotka sijoittuvat noin 3 kilometrin etäisyydelle Lestijärvestä.
 LUE MYÖS:
 Suomen suurin tuulivoimapuisto voi nousta Lestijärvelle – KHO hylkäsi kaavavalitukset
 Maakuntajärven maisema muuttuu täysin – Lestijärvellä tutkittiin 118 tuulivoimalan ympäristövaikutukset

Suomen suurimman tuulivoimapuisto valmistelut etenevät nyt ilman valituksia Lestijärvellä


Summary: Kemissä sijaitsevasta ammattikorkeakoulun rakennuksesta on rullaantunut irti kattohuopaa laajalta alueelta.

Kova tuuli on aiheuttanut useita tehtäviä pelastuslaitokselle Meri-Lapissa. Vahingontorjuntatehtäviä ovat aiheuttaneet kaatuneet puut sekä tuulen voimasta irronneet kattorakenteet.
 Esimerkiksi Tietokadulla Kemin Kivikankaalla ammattikorkeakoulun rakennuksesta on rullaantunut kattohuopaa irti laajalta alueelta.
 Lisäksi Kemin Syväkankaan koululta on sähköt poikki. Asiaa selvitetään parhaillaan.
 Tuuli yrittää irrottaa peltikattoa Kemissä. Risto Koskinen / Yle
 Myös energialaitosten työntekijät ovat työskennelleet sähköjen palauttamiseksi. Lapissa tuuli on katkonut perjantaina sähköjä laajalti. Keminmaan Energian alueella sähköttä on lähes 900 asiakasta ja Rovakairan alueella Rovaniemellä ja Kittilässä lähes 1000 asiakasta.
 Koko maassa ilman sähköjä on nyt yli 4500 asiakasta. Tiedot käyvät ilmi Energiateollisuuden  ylläpitämästä kartasta .
 Perämeren pohjukassa tuuli puhaltaa puuskissa myrskylukemissa ja aallokko on kova. Laura Valta / Yle

Myrskytuuli riehuu Etelä-Lapissa: Huopakatto rullaantui irti, koulusta katkesi sähköt ja useita puita kaatunut


Summary: Pohjois-Pohjanmaa ja Etelä-Lappi ovat valmistujaispäivän kuivimmat paikat.

Valmistujaispäivää vietetään epävakaisessa säässä. Etelä- ja Keski-Suomessa on lauantaina aamupäivällä poutaista ja jopa aurinkoista, mutta iltapäivästä pilvistyy. Sitten tulevat sateet
 – Iltapäivällä kello 15:n aikaan saderintama on Ahvenanmaan yllä ja saaristomerellä. Kuuden aikaan se yltää jo tukevasti Länsi-Suomeen, ennustaa Ylen meteorologi  Matti Huutonen .
 Sateet kulkeutuvat iltayhdeksään mennessä Etelä- ja Keski-Suomen ylle. Siinä vaiheessa Kaakkois-Suomessa ja Pohjois-Karjalassa ei vielä sada, mutta myöhään illalla saderintama on kulkeutunut jo itäänkin.
 – Kyllä siinä lakki kastuu, Huutonen varoittelee itäsuomalaisia juhlijoita.

 Pohjois-Lapissa on sateista koko päivän, ja Etelä-Lapissakin voi aamupäivän aikana sadella. Etelä-Lappi ja Pohjois-Pohjanmaa kuitenkin säästyvät illan saderintamalta.
 Perjantain hurjat tuulet heikkenevät lauantaihin mennessä, mutta illan matalapaine pistää taas uutta puhtia tuuleen.
 Lämpötila on etelässä, kaakossa ja Päijät-Hämeessä 17–20 astetta. Keski-Suomessa liikutaan 15 asteen korvilla. Pohjois-Pohjanmaalla ollaan 10–15 asteessa ja Ylä-Lapissa 5–10:ssä.

Aurinko näyttäytyy lauantaina aamupäivällä etelässä, mutta illalla sataa laajalla alueella – "Kyllä siinä lakki kastuu"


Summary: Lastensuojelusta on tehty kahden vuoden aikana selvästi enemmän kanteluja Oulussa kuin muissa suurissa kaupungeissa. Viime aikoina tilanne on kuitenkin alkanut parantua.

Oulun kaupungin lastensuojelussa on paljastunut vakavia ongelmia.
 Yle sai haltuunsa Pohjois-Suomen aluehallintoviraston tuoreen päätöksen, jonka mukaan kaupunki on luovuttanut eteenpäin salassapidettäviä tietoja huostaanottoa valmistellessaan. Päätös tehtiin Oulun lastensuojelun toiminnasta jätettyyn kanteluun.
 Aluehallintoviraston ratkaisusta selviää, että Oulun sosiaalityöntekijä oli antanut lapsen sijaisperheen vanhemmille lapsen äidin henkilökohtaiset terveystiedot tämän menneisyydestä ilman äidin lupaa.
 Virasto antoi tapauksesta Oululle huomautuksen eli vakavimman seurauksen, joka kantelusta voi koitua.
 Lisäksi se vaatii kaupungilta tarkkaa selvitystä siitä, miten lastensuojelussa toimitaan salassapidettävien tietojen kanssa.
 "Yksittäisen työntekijän osaamattomuutta"
 Salassapitoa koskevaa kantelua selvittäessä aluehallintoviranomaisille jäi epäily, että käytännöissä saattaa olla Oulussa yleisemminkin ongelmia.
 Pohjois-Suomen aluehallintoviraston päätös ei ole julkinen, mutta sosiaali- ja terveyspalveluyksikön päällikkö  Pirjo Mäkeläinen  kommentoi asiaa Ylen pyynnöstä. Hänen mukaansa vastaavat selvityspyynnöt eivät ole kovin yleisiä.
 – Tapaus on vakava ja erittäin huolestuttava. Haluamme selvittää, onko kyse yksittäisestä tilanteesta vai laajamittaisesta tavasta toimia Oulun lastensuojelussa, sanoo Mäkeläinen.
 Oulun kaupungin sosiaalijohtajan  Arja Heikkisen  mukaan Oulussa tiedetään varsin hyvin, että terveystiedot ovat salassapidettäviä ja käytäntöä myös noudatetaan.
 – Tässä tapauksessa on ollut kyse puhtaasti yksittäisen työntekijän osaamattomuudesta. Järjestämme paljon erilaisia lakikoulutuksia ja käymme läpi tietosuoja-asioita työntekijöiden kanssa. Käytössämme on tietosuojaohjeistus, jota noudatamme, Arja Heikkinen sanoo.
 Oulussa asunut äiti teki terveystietojaan koskevan kantelun jo kaksi vuotta sitten, mutta Pohjois-Suomen aluehallintovirasto antoi  pahojen käsittelyruuhkiensa takia  ratkaisun vasta viime viikolla. Äiti lähetti päätöksen Ylelle ja antoi luvan tietojen julkaisemiseen, mutta alaikäisen lapsen suojelemiseksi emme kerro äidin nimeä.
 Sosiaalijohtaja Heikkisen mukaan tietosuojakäytäntöjä on kehitetty Oulussa entisestään samaan aikaan, kun aluehallintovirasto käsitteli asiasta tehtyä kantelua.
 Oulu nousee esiin tilastoissa
 Pyysimme tätä juttua varten aluehallintovirastoilta tilastot siitä, miten paljon Suomen kymmenestä suurimmasta kaupungista on tehty lastensuojelua koskevia kanteluja.
 Tilastoista käy ilmi, että Oulusta tehtyjä kanteluita on ollut kahden viime vuoden aikana käsittelyssä paljon enemmän kuin muista kaupungeista tehtyjä kanteluita.
 Vuosina 2017–2018 Oulun lastensuojelua koskevia kanteluita käsiteltiin aluehallintovirastossa 65 kappaletta, kun asukasluvultaan huomattavasti suuremmissa Helsingissä ja Espoossa niitä oli yli puolet vähemmän.
 Vielä vuonna 2016 Oulun lastensuojelusta tehtyjä kanteluita oli paljon vähemmän: silloin niitä oli tehty selvästi eniten Espoon lastensuojelusta.
 Oulun lastensuojelusta tehdyt kantelut paljastivat useampia ongelmia. Esimerkiksi 16 tapauksesta löydettiin suoraan erilaista lainvastaista toimintaa ja useista muista muita mahdollisia puutteita tai epäkohtia.
 Lasse Isokangas / Yle
 Pohjois-Suomen aluehallintoviraston mukaan Oulun tilastot selittyvät osin sillä, että aluehallintovirasto ratkoi 2017-2018 tavallista enemmän lastensuojeluasioita purkaessaan käsittelyruuhkiaan.
 – Se on kuitenkin toissijainen syy. Ensisijainen syy on ilman muuta se, että Oulun lastensuojelussa on ollut tuohon aikaan erilaisia ongelmia, joista meille on kanneltu paljon, sanoo sosiaali- ja terveyspalveluyksikön päällikkö Pirjo Mäkeläinen.
 Oulun lastensuojelua koskevien kanteluiden ratkaisut 2017-2018 Oulua koskevista 65:stä kantelusta 16:sta löydettiin Pohjois-Suomen aluehallintovirastossa erilaisia lainvastaisia epäkohtia ja hallinnollisen ohjauksen tarvetta. Kuudestatoista tapauksesta kahdessa päädyttiin antamaan huomautus eli raskain seuraamus, jonka aluehallintovirasto voi kanteluasioissa antaa. Lisäksi joukossa oli 17 kantelua, joista ei löytynyt suoraan varsinaista lainvastaista menettelyä, mutta joissa ilmeni muita mahdollisia puutteita tai epäkohtia. Nämä kantelut siirrettiin aluehallintovirastosta muistutuksena käsiteltäväksi Oulun lastensuojeluun. Kanteluista 9 ei aiheuttanut mitään toimenpiteitä tai seuraamuksia. Seitsemälle kantelijallle aluehallintovirasto toimitti muun muassa neuvontaa sisältävän kirjevastauksen. Kokonaan tutkimatta jätettiin eri syistä 16 kantelua. Lähde: Tiedot on koottu aluehallintovirastojen sosiaali- ja terveydenhuollon tilastointijärjestelmistä.
 Mäkeläisen mukaan ongelmat juonsivat juurensa muun muassa siihen, että Oulun lastensuojelussa oli liian vähän työntekijöitä ja työntekijät myös vaihtuivat tiuhaan tahtiin.
 Lisäksi jotkut Oulun lastensuojelun toimintatavat herättivät kantelijoissa suuttumusta. Lastensuojelun työntekijät ovat saaneet aluehallintovirastolta moitteet esimerkiksi aiemmin mainitun äidin toisesta kantelusta, kun he kehottivat sijaisperhettä kaatamaan toistuvasti pois sijoitetulle vauvalle toimitetut äidinmaidot. Äidille ei kerrottu, ettei maitoa käytetty.
 Aluehallintoviraston mukaan sosiaalityöntekijät menettelivät tuossa tapauksessa ammattieettisten velvollisuuksien vastaisesti.
 Tiukempi syyni
 Oulun lastensuojelu on ollut ongelmien takia tavallista tarkemmassa seurannassa, mutta viime vuonna erityisvalvonta päätettiin lopettaa. Pohjois-Suomen aluehallintovirasto katsoi silloin, että Oulu on saanut korjattua ongelmiaan esimerkiksi juuri työvoimaa palkkaamalla.
 – Tänä vuonna Oulun lastensuojelusta on tullut meille kanteluita jo selvästi aiempaa vähemmän. Seuraamme silti tilannetta tarkasti, Pirjo Mäkeläinen sanoo.
 Seurantaan kuuluu olennaisena osana myös Oululta nyt penättävä selvitys siitä, miten kaupungin lastensuojelussa toimitaan salassapidettävien tietojen kanssa.
 Siihen Oulun on annettava tarkka selvitys elokuun loppuun mennessä.

Lastensuojelu antoi äidin salassapidettäviä tietoja ulkopuolisille – viranomaiset penäävät Oulun kaupungilta selvitystä


Summary: Trendikäs valinta on nyt näyttävä kukkakimppu.

Tulevana viikonloppuna Suomessa annetaan onnittelukukkia 50–60 miljoona euron arvosta.
 Päättäjäisviikonloppu onkin leikkokukkien myyjille ykkössesonkia äitienpäivän rinnalla.
 – Valmistujaiset ovat kukkakauppiaille iso piikki myynnissä. Se on kohta, jossa voidaan paikkailla hiljaisempia kuukausia paljon, sanoo Suomen Kukkakauppiasliiton puheenjohtaja  Taina Hinskala .
 Ryhdikäs pitkä ruusu on ollut perinteisesti valmistujaisjuhlien ykkönen. Leikkokukan valinnasta on kuitenkin tullut viime vuosina vaikeampaa.
 Tutut pionit, hortensiat ja neilikatkin kun näyttävät aiempaa muhkeammilta ja eksoottisemmilta. Siihen on syynsä.
 – Alalla on tehty paljon lajiketyötä sen eteen, että kukkien koko on näyttävä. Myös tuoksut ovat tulleet takaisin leikkokukkiin, sanoo Hinskala.
 Ryhdikäs ruusu pitää yhä pintansa valmistujaiskukkana.  Esa Syväkuru/Yle
 Yhä useampi poimiikin ruusun sijaan mukaansa jotakin ihan muuta.
 – Olemme huomanneet, että valmistujaiskuviin valitaan yhden ruusun sijaan usein pioni tai näyttävä kukkakimppu. Se on trendikästä ja sopii hyvin tähän hetkeen, sanoo kukkakauppias  Charlotta Widen  kukkakauppa Ölanderistä.
 Myös Hintsalan mukaan kukkakimput ovat nyt suosittuja – etenkin sellaiset sekakimput, joissa on paljon kaikkea eli isoja ja pieniä kukkia.
 Leikkokukkien ekologisuus työn alla
 Valtaosa leikkokukista on peräisin Keski-Euroopasta, Afrikasta tai Väli-Amerikasta. Kotimaisten osuus esimerkiksi leikkoruusuissa on vähäinen.
 – Ekologisuus ja sen tutkiminen on vielä leikkokukkaviljelmillä alussa ja sen eteen tehdään töitä vielä pitkään. Keski-Euroopassa on kuitenkin jo erittäin vastuullisia viljelijöitä, ja siellä ekologisuus on otettu eri työvaiheissa laajasti huomioon, sanoo Kukkakauppiasliiton Hinskala.
 Kukkalahjan voi viedä myös ruukussa
 Näyttävät kimput ovat kuitenkin, upeudestaan huolimatta, aika hintavia. Miten siis säästää koreuden kärsimättä, jos valmistujaisjuhlia on useita?
 Asiantuntijoiden vinkki on viedä silloin valmistuneelle vain yksi kookas leikkokukka eli siis vaikkapa ruusu, pioni, leikkohortensia tai neilikka. Kukkakauppias osaa pakata sen juhlavasti.
 Pionit ovat nyt suosittuja kertovat kukkakauppiaat.  Esa Syväkuru/Yle
 Edullinen, tuoksuva ja ajankohtainen valinta on myös kielokimppu.
 Ruukkukukkakin on täysin sopiva valinta varsinkin juhlijan kotiin vietynä. Ruukkukukkia myös löytää leikkokukkia useammin kotimaisesta tuotannosta.
 Lue lisää:
 Juhlien järjestäjä: panosta suunnitteluun, siivoa vähemmän – lue marttojen 5 vinkkiä mihin satsata ja mistä oikaista
 Kotimaista mansikkaa saa koulujen päätösjuhliin

Suomalaiset käyttävät tänä viikonloppuna 50 miljoonaa euroa kukkalahjoihin – mutta miten säästää kukkakuluissa? Asiantuntijat vinkkaavat


Summary: Jussi Kärki aloittaa uudessa tehtävässään 12. elokuuta.

Talouselämän uudeksi päätoimittajaksi on nimitetty  Jussi Kärki . Hän siirtyy Talouselämään MTV:n talous- ja politiikan toimituksen esimiehen paikalta.
 Kärki ehti olla MTV Uutisissa päällikkönä ja toimittajana vuodesta 2009 alkaen. Sitä ennen hän oli Kauppalehdessä taloustoimittajana.
 Talouselämän edellinen päätoimittaja  Emilia Kullas  siirtyi Elinkeinoelämän valtuuskunnan Evan toimitusjohtajaksi.
 Lue lisää:
 Etlan toimitusjohtajaksi Aki Kangasharju, Evan johtoon Emilia Kullas

Talouselämän uusi päätoimittaja MTV:ltä


Summary: Kaksi muuta vankia onnistui pakenemaan asemiehiltä vuosia sitten.

Filippiinien asevoimien mukaan islamistisen Abu Sayyaf-järjestön asemiehet ovat ampuneet kuoliaaksi hollantilaisen panttivankinsa.
 Prikaatikenraali  Divino Pabayo Jr  kertoo, että asemiehet ampuivat alakomaalaisen  Ewold Hornin  perjantaina, kun hän yritti paeta viidakkoon armeijan ja islamistien välisen tulitaistelun aikana Sulun maakunnassa.
 Armeijan mukaan ainakin kuusi islamistia kuoli yhteenotossa.
 Horn, hänen filippiiniläinen kumppaninsa ja sveitsiläinen  Lorenzo Vinciguerre  joutuivat asemiesten vangiksi lintubongausmatkalla Tawi Tawin maakunnassa vuonna 2012.
 Filippiiniläinen onnistui pakenemaan pian sieppauksen jälkeen. Vinciguerre pääsi pakoon vuosia myöhemmin.

Seitsemän vuotta islamistien vankina ollut hollantilaismies ammuttiin tulitaistelun yhteydessä Filippiineillä


Summary: Yli 80 000 ammattiin valmistuvaa opiskelijaa saa todistuksensa viikonloppuna. Valmistuneiden nimet löydät Ylen amiskoneesta.

Opetushallituksen arvion mukaan ammatillisen tutkinnon suorittaa tänä vuonna yhteensä 81 600 opiskelijaa. Se on yli 5 000 opiskelijaa enemmän kuin viime vuonna – uusien ylioppilaiden määrä on sen sijaan ollut laskussa.
 Ammattiin valmistuvista lähes 66 000 suorittaa tutkintonsa oppilaitoksissa ja melkein 16 000 oppisopimuskoulutuksessa. Kaikista ammattiin valmistuvista noin kolme ja puoli tuhatta on ruotsinkielisiä.
 Suurin osa ammattiin valmistuvista on sosiaali- ja terveysalan perustutkinnon suorittaneita lähihoitajia tai liiketalouden perustutkinnon tehneitä merkonomeja.
 Kolme tasoa ja näyttötutkinto
 Ammatillisia tutkintoja on kolme: ammatillinen perus-, ammatti- sekä erikoisammattitutkinto. Näiden kaikkien lopuksi on näyttötutkinto, jossa opitut taidot pääsee näyttämään käytännössä.
 Perustutkinnon suorittajia on tänä vuonna yli 57 000 ja ammattitutkinnon suorittajia 16 500. Molemmissa on lisäystä parisentuhatta viime vuotiseen verrattuna.
 Erikoisammattitutkinnon suorittajia on 7 900, ja siinäkin on lisäystä noin tuhat viimevuotiseen verrattuna.
 Yle julkaisee ammattiin valmistuneiden nimet amiskoneesta, johon tiedot saadaan kouluilta. Konetta päivitetään sitä mukaa, kun tietoja tulee. Amiskoneessa ovat mukana toisen asteen oppilaitoksissa ammatillisen tutkinnon suorittaneet nuoret ja aikuiset.
 Ihan kaikkia valmistuneita ei koneesta kuitenkaan löydy, sillä osa on kieltänyt nimensä julkaisemisen.

Onnea ammattiin valmistuneille! Ylen amiskoneesta löydät tutkinnon suorittaneiden nimet


Summary: Vehmaan, Kyyjärven, Honkajoen ja Rantasalmen talous on heikentynyt liian pitkään.

Vehmaan kunta on yksi neljästä kunnasta, jotka joutuvat valtion kriisikuntamenettelyyn.
 Asiasta kertoo valtiovarainministeriö. Vehmaan lisäksi kolme muuta kuntaa joutuu myös kriisikuntamenettelyyn. Kriteerit täyttyivät valtiovarainministeriön mukaan myös Honkajoella, Kyyjärvellä ja Rantasalmella.
 Lisäksi Jämijärvi ja Teuva täyttävät kriteerit VM:n mukaan, mutta arviointimenettely aloitettiin näissä kunnissa edellisvuonna ja toimenpiteet ovat edelleen käynnissä.
 Esimerkiksi Vehmaan talous painui lähes puolitoista miljoonaa miinukselle tuoreessa tilinpäätöksessä. Vehmaa yritti vielä aikaisemmin keväällä välttää arviointimenettelyyn joutumisen käynnistämällä säästöohjelman.
 Kunta päätyy arviointimenettelyyn, kun sen taloudellinen tilanne on pitkään ollut vaikea. Valtiovarainministeriön mukaan arviointimenettely voidaan käynnistää jos kunnan talous olennaisesti ja toistuvasti on koko maan vastaavia tunnuslukuja heikommat ja jos talous on kahtena vuonna peräkkäin alittanut säädetyt raja-arvot.
 Lue lisää:
 Vehmaa laatii säästöohjelman – tavoitteena välttää kriisikuntamenettely
 Kuntaliitto ja Manner-Suomen kunnat: Valtion budjettirahoitusta liikenneinfraan nostettava 800 miljoonalla eurolla
 Ylen kysely: Positiivinen rakennemuutos ei näy Lounais-Suomen kuntien taloudessa – tilanne on hyvä vain neljässä kunnassa

Neljä kuntaa joutuu valtion kriisikuntamenettelyyn


Summary: Hallitusten ikäennätystä pitää hallussaan vielä päivän Paavo Lipponen kahdella tasaikäisellä hallituksellaan.

Huomenna lauantaina tulee pääministeri  Juha Sipilän  (kesk.) hallituksesta Suomen toistaiseksi pitkäikäisin hallitus. Päivissä mitattuna Sipilän hallitus tulee istuneeksi 1 465 päivää.
 Vielä päivän voimassa oleva vanha ikäennätys on  Paavo Lipposen  (sd.) johtamien I ja II -hallitusten hallussa. Ne molemmat olivat vallassa 1 464 päivää.
 Toimitusministeristönä toimivan Sipilän hallituksen ennätys kohenee vielä jonkin aikaa, sillä  Antti Rinteen  (sd.) johtamat hallitusneuvottelut ovat edelleen kesken.
 Sipilä jätti hallituksensa eronpyynnön 8. maaliskuuta.
 Suomen  lyhytikäisin hallitus  oli 8.8. 1944–21.9.1944 istunut ammatti- ja virkamiehistä koottu  Anders (Antti) Hackzellin  hallitus.
 Kaikki hallitukset ja kaikkien hallitusten ministerien nimet löytyvät  täältä .

Sipilän hallituksesta huomenna ikänestori


Summary: Troll tekee Tampereella digitaalisia erikoistehosteita Netflixin omaan alkuperäistuotantoon.

Tamperelainen erikoistehosteita tekevä yritys on saanut sopimuksen Netflixin kanssa. VFX-tuotantotalo Troll Visual Effects kertoo tehneensä ensimmäisenä suomalaisena yrityksenä suoran sopimuksen Yhdysvaltojen Netflixin kanssa.
 Troll tekee jatkossa Tampereella digitaalisia erikoistehosteita Netflixin omaan alkuperäistuotantoon ja sitä kautta miljoonille katsojille eri puolilla maailmaa.
 – Tämä kertoo suomalaisen VFX:n tasosta ja asemasta maailmalla. Tärkein tekijä kauppojen saamisessa oli työn jälki, ja siinä me olemme osoittaneet olevamme kansainvälisellä tasolla, Trollin toimitusjohtaja  Antti Kulmala  kertoo.
 Kansainvälisen sopimuksen syntyä edesauttoi Kulmalan mukaan myös hintataso. Suomen ja Tampereen AV-alan tuotantokannustimien ansiosta Troll pystyy toimimaan kilpailukykyisesti ja työllistämään ihmisiä paikallisesti.
 – Tampereen elokuvakomissio Film Tampereen näkökulmasta tämä on yksi hieno merkkipaalu kansainvälisiin avauksiin, joita haluamme olla Tampereella edistämässä, toteaa Business Tampereen kehitysjohtaja  Ilkka Rahkonen .
 Uusia työpaikkoja
 Troll oli myös  Tuntemattoman sotilaan  elokuvan erikoistehosteiden takana. Yhä suurempi osa elävästä kuvasta on vähintään käsitelty digitaalisesti tai luotu tietokoneella alusta loppuun.
 VFX tarkoittaa digitaalisia erikoistehosteeita ja animaatioita, joita tehdään muun muassa mainoksiin, yritysvideoihin, TV-sarjoihin ja elokuviin.
 VFX-taitajille on Tampereen seudulla lähitulevaisuudessa kysyntää, joten alan toimijat toivovat tilanteen näkyvän muun muassa alan koulutuksen opetussisällöissä.
 – Rakennamme tästä Suomeen vakavaa teollisuuden muotoa. Maailmalla suurimmat VFX-yritykset työllistävät tuhansia ihmisiä ja Pohjoismaissakin alalla on töissä satoja, Troll Visual Effectsin Kulmala sanoo.
 Asiasta lisää hetken kuluttua.

Tamperelaisyritys sai sopimuksen Netflixin kanssa: "Ensimmäisenä suomalaisena yrityksenä suora sopimus"


Summary: Salakuljettajat hakivat nuuskan useissa erissä autolla Pohjois-Ruotsista.

Tulli epäilee kahden miehen tuoneen Suomeen yli 2 200 kiloa nuuskaa ja kaupanneen sen pääkaupunkiseudulla. Tapaukseen liittyy myös rahanpesua.
 Nuuskan salakuljetuksesta on epäiltynä kaksi pääkaupunkiseudulta kotoisin olevaa noin 30-vuotiasta miestä. Tullin esitutkinnan mukaan nuuskaa on salakuljetettu yli 30:llä eri kerralla Ruotsista Suomeen viime kesästä alkuvuoteen 2019. Nuuska on hankittu pohjoisruotsalaisesta nuuskakaupasta.
 Nuuskan salakuljettamiseen on käytetty epäiltyjen omia, vuokrattuja ja autoliikkeestä koeajossa olevia autoja. Nuuskaa on levitetty jälleenmyyjille ja kuluttajille pääasiassa pääkaupunkiseudulla. Levityksessä on käytetty muun muassa sosiaalista mediaa.
 Tulli paljasti epäiltyinä olevat miehet, ja heidät otettiin kiinni nuuskan salakuljetusmatkan päätteeksi tammikuussa 2019. Silloin miesten käyttämästä autosta takavarikoitiin nuuskaa noin 150 kiloa.
 Myös nuuskan tilaajille tulossa syytteitä
 Tulli tutkii tapausta törkeänä veropetoksena ja salakuljetuksena. Nuuskaa tilanneita henkilöitä epäillään törkeästä veropetoksesta ja veropetoksesta sekä salakuljetuksesta.
 Vältettyjen valmisteverojen määrä on yhteensä noin 850 000 euroa. Tulli on tutkinut myös useita rahanpesurikoksia nuuskakaupan rahaliikenteestä.
 Tapauksen esitutkinta valmistuu pian, ja se siirtyy lähiaikoina syyteharkintaan Lapin syyttäjänvirastoon.

Pääkaupunkiseudulle tuotiin yli kaksi tuhatta kiloa nuuskaa – kaupattiin sosiaalisessa mediassa


Kaivosyhtiö Hannukainen Mining lupaa pienentää purkuvesien metallipitoisuuksia Muonionjokeen. Kolariin suunnitellun kaivoksen päästöt etenkin Muonionjokeen ovat herättäneet huolta. Esimerkiksi  Luonnonvarakeskus on aiemmin arvioinut, että kaivoksen päästöt voisivat jopa tappaa äkillisesti lohia .
 – Tarkennetut vesienkäsittelysuunnitelmat vaikuttavat moneen asiaan ja tästä syystä sekä kuormituslaskelmat että vaikutukset vedenlaatuun ja vesieliöstöön päivitetään vielä myöhemmin tänä vuonna tehtävään ympäristölupahakemuksen täydennykseen, Hannukainen Mining Oy:n hankejohtaja  Jaana Koivumaa  sanoo yhtiön tiedotteessa.
 Samalla yhtiö aikoo laittaa ajan tasalle myös hankkeen kaivannaisjätteen hallintasuunnitelman sekä sulkemissuunnitelman.
 Kun Hannukaisen kaivosyhtiö saa Pohjois-Ruotsin Kaunisvaaran kaivoksen päästölaskelmat, kahden kaivoksen aiheuttamat yhteisvaikutukset voidaan myös päivittää.
 Kaunisvaaran kaivoksen rikastushiekan pumppaaminen suolle on herättänyt huolta  paikallisissa ihmisissä. Esimerkiksi  suomalais-ruotsalainen rajajokikomissio on aiemmin ilmaissut huolensa siitä, miten kaksi kaivosta vaikuttaisivat yhdessä Tornionjoen vesistöalueeseen .
 – On tärkeää saada kaikki hankkeen vaikutusarviot ja suunnitelmat selkeiksi, jotta voimme hallita sekä minimoida ympäristöön kohdistuvia vaikutuksia ja riskejä. Haluamme luoda kestävää, kotimaista kaivostoimintaa, Koivumaa jatkaa.
 Hannukainen Mining antoi vastineensa ympäristö- ja vesitalouslupahakemuksesta saatuihin lausuntoihin keskiviikkona. Kaivoksen luvista päättää aikanaan Pohjois-Suomen aluehallintovirasto.
 Hannukaisesta aiotaan louhia rautamalmia, sivutuotteina saataisiin kuparia ja kultaa.
 Kaivosyhtiö on toivonut aloittavansa Hannukaisen kaivoksen rakentamisen vuonna 2021 ja tuotannon pääsevän käyntiin vuonna 2023. Kaivoksen rakentaminen ja toiminnan aloittaminen maksaa arviolta 200-300 miljoonaa euroa.

Hannukaisen kaivosyhtiö lupaa vähentää purkuvesien metallipitoisuuksia – päästöjen pelätään jopa tappavan lohia


Summary: Suurvallan johtaja kehui Suomen Juha Sipilää, Petri Raivio todisti "lehdistökarsinasta" .

Kansainväliset organisaatiot ja sopimukset

– Minulle ei makseta  siitä, että uskon mitä ihmiset minulle sanovat, sanoi Euroopan parlamentin turvamies evätessään minulta pääsyn rakennukseen eurovaalien jälkeisenä maanantaina.
 Tämä juttu on Eurooppa-uutiskirjeestä. Voit tilata kirjeen tästä linkistä.
 Ongelma oli tv-kamera, jota olin tuomassa turvatarkastuksen läpi taloon. Turvamies oli sitä mieltä, että kameraa ei saa tuoda sisään ilman kuvauslupaa.
 Minä olin sitä mieltä, että kuvauslupaa ei tarvita kameran tuomiseen vaan kuvaamiseen rakennuksen sisällä, mikä ei ollut suunnitelmissani.
 Miten sitä paitsi pääsen hakemaan lupaa, jos en pääse rakennukseen sisään?
 Vaalitulokset saatiin  turvamiehestä huolimatta lopulta kerrottua. Se oli hyvä, sillä Eurooppa heräsi maanantaina uuteen aikaan. Tuolloin päättyi 20 vuotta kestänyt apatian ajanjakso, jonka ajan alle puolet eurooppalaisista oli vaivautunut äänestämään eurovaaleissa.
 Äänestysvilkkaus kohosi peräti kahdeksan prosenttiyksikköä 50,5:een. Viimeksi se oli ylittänyt 50 prosentin haamurajan vuoden 1994 vaaleissa. Silloin jäsenmaita oli 12 ja Euroviisut oli ainoa eurooppalainen äänestys, johon Suomikin sai osallistua. Suomen edustaja CatCat sai muuten tuolloin 11 pistettä, joista 10 Kreikasta.
 Vuoden 2019 vaaleissa eurooppalaisilla oli siis asiaa, mutta kansan viesti oli monitulkintainen.
 Osa äänestäjistä halusi palkita kansallismielisiä ja EU-kriittisiä puolueita esimerkiksi Italiassa, Saksassa, Unkarissa, Puolassa ja Britanniassa. Tätä ajatusmaailmaa edustavat  puolueet päätyivät ykkössijalle neljässä EU:n kuudesta väkirikkaimmasta maasta.
 Toisaalta Pohjoismaissa  nationalismi ei maistunut. Ruotsidemokraatit sai vain yhden lisäpaikan, perussuomalaisten paikkamäärä pysyi ennallaan ja Tanskan kansanpuolueen kannatus romahti.
 Osa äänestäjistä siirtyi puolestaan kohti liberaalimpaa ajatusmaailmaa. Vihreät nousivat kakkossijalle Saksassa ja Suomessa, ja kolmoseksi Ranskassa. Liberaaliryhmä Alde kasvoi parlamentin kolmanneksi suurimmaksi.
 Perinteiselle oikeisto-vasemmisto-akselille profiloituvat isot puolueet ottivat takkiin. Sekä keskustaoikeiston EPP että sosiaalidemokraatit hävisivät paikkoja.
 Suomessa muutoksen  kaipuu ei ollut lopulta valtavaa. Enemmistö vanhoista  euroedustajista  säilytti paikkansa.
 Eurooppalaisia siis kiinnostaa EU, ja he haluavat muutosta – mutta mihin suuntaan, ja kenen johdossa? Sitä asettuivat pohtimaan jäsenmaiden johtajat illallisen äärellä tiistai-iltana Brysselissä.
 Yhden asian illallinenkin  on EU:ssa huolellisesti lavastettu show, jossa jäsenmaiden johtajat astelevat yksi kerrallaan neuvoston uuteen Europa-rakennukseen kameroiden surratessa. Toimittajat on sullottu ahtaaseen karsinaan kyselemään pääministereiltä kommentteja.
 Pari minuuttia ennen pääministeri  Juha Sipilän  saapumista EU-huippukokoukseen tilanne näytti suomalaisten kannalta kehnolta. Toimittajakarsinan eturivi oli täynnä belgialaisia ja bulgarialaisia.
 Belgialaisilta liikeni puoli metriä tilaa Sipilän kaartaessa jo pitkin punaista mattoa. Viesti oli, että  Suomi lobbaa  EU:n huippunimityksissä  Olli Rehniä  ja  Erkki Liikasta  Euroopan keskuspankin johtoon. Ranskan  Emmanuel Macron taas vaati tasa-arvoa  nimityksiin.
 Kokouksen jälkeen Sipilä tulkitsi vaalitulosta niin, että kansa haluaa keskittyä samoihin asioihin kuin Suomi EU:n puheenjohtajamaana: vapaakauppaan, turvallisuuteen ja ilmastonmuutoksen torjuntaan.
 – Nämä kysymykset ovat myös tärkeitä ryhmille jotka näissä vaaleissa pärjäsivät, Sipilä sanoi.
 Aikakauden loppu  koitti myös Sipilälle itselleen, jolle kokous oli hyvin todennäköisesti viimeinen. Hän neuvoi seuraajaansa keskittymään verkostoitumiseen.
 Sipilä itse sai Ranskan presidentiltä  Emmanuel Macronilta  spontaanit kehut tämän poistuessa illalla paikalta.
 – Hän on rakentava kollega, Macron luonnehti.
 Sipilä lähtee, Macron jatkaa. Kesäkuun huippukokouksessa Suomen paikalla istuu todennäköisesti  Antti Rinne.
 #SOMESSA: Sotkuja EU-vaaleissa siellä täällä
 Twitter
 Moni EU-kansalainen  ei päässytkään äänestämään Britanniassa. Äänioikeuteen tarvittiin kaksinkertaista rekisteröintiä. Jos sitä ei ollut tehnyt tai viranomaiset eivät olleet vieneet rekisteröintiä loppuun, vaaliuurnilla odotti ikävä yllätys. Nyt Twitterissä leviää  #DeniedMyVote  -hashtag, jonka kautta twitteristit purnaavat brittibyrokratiaa vastaan.
 Myös  ulkomailla äänestäneet romanialaiset suuttuivat  monissa Euroopan kaupungeissa, koska he joutuivat jonottamaan tuntikaupalla äänestämään. Ainakin esimerkiksi Lontoossa ja Brysselissä jonottaneet epäilivät, että hallitus ruuhkautti äänestyskopit tahallaan, koska romanialaiset äänestivät samalla myös korruption vastaisista toimista.
 #FAKTA Suomessa ikäihmisiä EU-keskiarvoa vähemmän
 Joel Kanerva / Yle
 Suomessa ollaan  huolissaan väestön ikääntymisestä ja huoltosuhteen heikkenemisestä. Vanheneva väestö ei koske ainoastaan Suomea, sillä kyseessä on pitkäaikainen eurooppalainen kehityssuunta. Itse asiassa Suomessa  80 vuotta täyttäneitä on vielä toistaiseksi EU-keskiarvoa vähemmän.
 EU:ssa on tällä hetkellä hieman yli kolme työikäistä jokaista 65 vuotta täyttänyttä kohti. Huoltosuhde heikkenee, sillä väestö elää yhä pidempään ja lapsia tehdään vähemmän. Ennusteen mukaan 80 vuotta täyttäneiden osuus yli tuplaantuu EU-maissa. Vuonna 2080 heitä on jo 12,7 prosenttia väestöstä.
 ÄLÄ MISSAA NÄITÄ: Kuka oikeastaan voitti eurovaaleissa ja mureneeko vanha valta?
 Eurovaalien tuloksessa oli juhlimista vihreiden Pekka Haavistolla (vas.), perussuomalaisten Teuvo Hakkaraisella ja kokoomuksen Petteri Orpolla. Lehtikuva, Lasse Isokangas / Yle
 Miltä eurovaalien  tulos näyttää Suomen kartalla? Sitä pohtii  analyysissaan  politiikan erikoistoimittaja  Ari Hakahuhta.  Valta eurovaaleissa valuu etelän kaupunkeihin maaltamuuttoa nopeammin ja Pohjois-Suomi katosi kokonaan meppikartalta, Hakahuhta kirjoittaa. Valta eurovaaleissa valuu etelän kaupunkeihin jopa maaltamuuttoa nopeammin. Kaupunkilaiset ja koulutetut olivatkin eurovaalien voittajia.
 Yle julkaisi  myös ensimmäistä kertaa interaktiivisen jutun, josta voit tutkia, miten eri suomalaisten alueiden tulo- tai koulutustaso heijastui vaalitulokseen. Esimerkiksi SDP keräsi kannatusta pienituloisemmilta alueilta kuin perussuomalaiset. Pääset tutkimaan alueita ja tuloksia  täältä .
 Nyt on alettava  keskustelu siitä, kuinka paljon ja mitä asioista kannattaa hoitaa EU:n kautta ja mitä asioita kannattaa hoitaa jäsenmaissa ja miksi. Ja mukaan tähän keskusteluun on syytä saada sekä niin sanotut EU-myönteiset että EU-kriittiset tahot. Näin arvio Turun yliopiston erikoistutkija  Kimmo Elo   Brysselin koneen haastattelussa.  Elon mielestä tässä keskustelussa etenkin EU:n ja sen jäsenmaiden roolia ja linjaa puolustusasioista on alettava vakavasti miettiä uudella tavalla muuttuneen globaalin tilanteen takia.
 Suomen uudet  mepit on nyt valittu. Etenkin uusille mepeille edessä on melkoinen tulikaste.  Testaa tästä jutusta,  miten itse pärjäisit meppinä. Vinkkejä saa esimerkiksi  täältä . Uuden mepin kannattaa ryhmäytyä Euroopan parlamentissa.  Satu Helinin  video näyttää, miten mepit voivat vaikuttaa parlamentin päätöksentekoon.
 Täältä  löydät eurovaalien kaikki tulokset Suomesta
 Euroopan parlamenttiin  uudelleen valitut  Sirpa Pietikäinen  (kok.) ja  Miapetra Kumpula-Natri  (sd.) kertovat  Politiikkaradiossa  arvionsa, miksi vanhat valtaryhmät Euroopan parlamentissa menettivät meppipaikkoja.
 Kumpula-Natri ja Pietikäinen pohtivat myös kansallismielisten puolueiden tekeillä olevaa ryhmää, joka kokoontuu tänään keskiviikkona Brysselissä. Keitä ovat nämä Euroopan kansallismieliset, joiden kanssa Jussi Halla-ahon perussuomalaiset ovat lyöttäytymässä yhteen?
 ENSI VIIKOLLA: Kaksi Donaldia ja yksi Theresa
 Euroopan huomio  kääntyy ensi viikolla Britanniaan, kahdestakin syystä. Maanantaina Yhdysvaltain presidentti  Donald Trump  saapuu valtiovierailulle saarivaltioon, jonka pääministeri  Theresa May  emännöi Trumpia viime töikseen ennen kuin eroaa tehtävästään virallisesti perjantaina.
 Trump ja May ehtivät myös osallistua Normandian maihinnousun 75-vuotisjuhlallisuuksiin torstaina Kanaalin toisella rannalla. Samaan aikaan mantereella jatketaan eurovaalituloksen perkaamista: Puolueet keskustelevat järjestäytymisestään, ja Euroopan  Donald  eli Eurooppa-neuvoston puheenjohtaja  Tusk  ryhtyy selvittämään, kuka kelpaisi sekä jäsenmaille että parlamentille seuraavaksi EU-komission puheenjohtajaksi.
 Suomalaisten lempiaihe eli kesäaika on esillä loppuviikosta ministerikokouksessa Luxemburgissa, mutta asia tuskin nyt etenee.
 Käsillä alkavat olla viimeiset ministerineuvoston kokoukset ennen Suomen puheenjohtajakauden alkamista heinäkuun alussa. Kotimaisista hallitusneuvotteluista riippuu, ehtivätkö uudet suomalaisministerit kokouksiin mukaan vai joutuvatko he kylmiltään johtamaan niissä puhetta vuoden loppupuoliskolla.
 Tämä juttu on Eurooppa-uutiskirjeestä. Voit tilata kirjeen tästä linkistä.

EU-kirjeenvaihtaja vaikeuksissa turvamiehen kanssa Euroopan uuden ajan koittaessa


Summary: Pohjois-Korea ei ole kommentoinut eteläkorealaisen lehden väitteitä.

Pohjois-Korea on teloittanut maansa Yhdysvaltain-erityisähettilään  Kim Hyok Cholin  ja ulkoministeriön virkamiehiä, jotka osallistuivat Yhdysvaltain ja Pohjois-Korean toisen huippukokouksen neuvotteluihin, kertoo eteläkorealainen Chosun Ilbo -lehti.
 Perjantaina asiasta uutisoineen lehden mukaan Pohjois-Korean hallinto syytti teloitettuja Hanoin huippukokouksen romahtamisesta.
 Helmikuussa järjestetyssä huippukokouksessa Yhdysvallat ja Pohjois-Korea neuvottelivat Pohjois-Korean ydinaseriisunnasta ja talouspakotteiden poistosta. Kokous päättyi tuloksettomana.
 Nimettömänä esiintynyt pohjoiskorealainen lähde kertoi Chosun Ilbolle, että teloituskomppania ampui Kim Hyok Cholin ja neljä ulkoministeriön virkamiestä maaliskuussa Mirimin lentokentällä Pjongjangissa.
 Kim Hyok Chol toimi Yhdysvaltain erityislähettiläs  Stephen Biegunin  neuvottelukumppanina ennen Yhdysvaltain presidentin  Donald Trumpin  ja Pohjois-Korean johtajan  Kim Jong-unin  huippukokousta.
 Lehden mukaan Kim Jong-unin uskotaan käynnistäneen laajan puhdistuksen siirtääkseen huomion pois sisäisestä kuohunnasta ja tyytymättömyydestä.
 Virkamiehiä lähetty leireille
 Chosun Ilbon mukaan Pohjois-Korean johtajan läheinen avustaja  Kim Yong-chol  puolestaan on lähetetty pakkotyö- ja uudelleenkoulutusleirille.
 Kim Yong-chol toimi Yhdysvaltain ulkoministerin  Mike Pompeon  neuvottelukumppanina ennen huippukokousta Hanoissa.
 Lehti kertoo, että myös huippukokouksessa tulkkina toiminut  Sin Hye-yong  on lähetetty poliittisten vankien leirille, koska hän teki kriittisen käännösvirheen neuvotteluissa.
 Lehden lähteen mukaan Sin ei kääntänyt Kimin uutta ehdotusta, kun Trump ilmoitti, että diiliä ei tule ja poistui neuvottelupöydästä.
 Eteläkorealainen virkamieslähde kertoi lehdelle nimettömänä, että Kimin sisko  Kim Yo-jong  pysyttelee piilossa veljensä käskystä. Kim Yo-jong esiintyi veljensä seurassa molemmissa Yhdysvaltain ja Pohjois-Korean välisissä huippukokouksissa.
 Pohjoiskorealaisen lehden tulkitaan viittaavan puhdistuksiin
 Pohjois-Korea ei ole toistaiseksi kommentoinut väitteitä teloituksista ja hallinnon puhdistuksesta. Koreoiden välisistä suhteista vastaava Etelä-Korean yhdistymisministeriö kieltäytyi kommentoimasta Chosun Ilbon uutista.
 Pohjois-Korean valtion sanomalehti Rodong Sinmun varoitti torstaina, että "kaksinaamaiset" virkamiehet joutuvat kohtaamaan "vallankumouksen ankaran tuomion".
 – On puolueen ja vallankumouksen vastainen teko esittää kunnioittavansa johtajaa tämän edessä, vaikka unelmoi jostain muusta, Rodong Sinmun kirjoitti.
 – On pettureita ja takinkääntäjiä, jotka vain opettelevat ulkoa johtajaan kohdistuvia uskollisuuden sanoja, lehti sanoi.
 Rodong Sinmun syytti Kim Jong-unin setää  Jang Song-thaekia  puolueen ja vallankumouksen vastaisista teoista sen jälkeen, kun hänet  teloitettiin joulukuussa 2013
 Lue myös:
 Analyysi: Trump ja Kim lähtivät Hanoista ilman diiliä – Mutta oli sittenkin hyvä, ettei lupauksia tehty hätäisesti
 Lisäpuhdistusten pelätään seuraavan Kimin sedän teloitusta
 Kim Jong-un uudenvuodenpuheessa: Sedän teloitus yhdistää kansaa

Lehti: Pohjois-Korean johtaja Kim Jong-un aloitti puhdistukset epäonnistuneen huippukokouksen jälkeen – virkamiehiä teloitettu ja lähetetty leireille


Summary: Virtsarakon syöpälääkkeen tuotantoa varten Kuopioon on investoitu 25 miljoonaa euroa.

Geeni- ja viruslääkkeitä valmistava FinVector alkaa koevalmistaa Kuopiossa virtsarakon syöpälääkettä. Yhtiö on käynnistänyt lääkkeen kaupallisen valmistuksen varastoon, ja sille on haettu myyntilupaa.
 Lääkettä on testattu Yhdysvalloissa kolmessa vaiheessa ihmiskokeissa. Lisäksi myös Kuopion yliopistollisessa sairaalassa on aloitettu ensivaiheen testaus potilailla. Tulokset ovat olleet lupaavia.
 FinVectorin toimitusjohtaja  Timo Ristolan  mukaan virtsarakon syöpälääkkeellä on kova kysyntä Yhdysvalloissa.
 – Kysyntä on sitä luokkaa, että joka vuosi Yhdysvalloissa tulee 20 000 uutta potilasta. Tämähän on sellainen lääke, ettei se saa koskaan loppua hyllystä, oli potilaita yksi tai 10 000.
 Sen vuoksi lääkettä alettiin valmistaa jo ennen myyntiluvan saamista.
 – Kun lupa tulee, niin sitten meillä on olemassa aloitusvarasto. Kyllä me ajetaan täällä niin sanotusti putket punaisina, Ristola kuvaa.
 Tuotantoa varten Kuopioon on investoitu 25 miljoonaa euroa. FinVector palkkaa 50 uutta työntekijää. Kaikkiaan yhtiön palveluksessa on 160 työntekijää.
 Virtsarakon syöpä Suomessa todetaan vuosittain noin 1 300 uutta virtsarakon syöpää, joista 80 prosenttia miehillä. Se on miesten neljänneksi yleisin syöpämuoto. Sairastuneiden keski-ikä on runsaat 70 vuotta. Tupakointi moninkertaistaa riskin sairastua rakkosyöpään. Lähde: Terveyskirjasto Duodecim
 Kuudes geeniterapialääke maailmassa
 Geeniterapialääkkeiden kehityksen ja tuotannon ennakoidaan tulevaisuudessa kovasti lisääntyvän. Kuopiossa nyt kehitetty virtsarakon syöpälääke on kuudes geeniterapialääke koko maailmassa.
 Lisäksi FinVectorilla on tuotantolinjalla tulossa myös munasarjan- ja keuhkopussin syöpälääkkeet.
 FinVectorin omistaa sveitsiläinen Frederik Paulsenin säätiö, joka omistaa myös lääkeyhtiö Ferringin. Virtsarakon syöpälääke on lisensioitu Ferringille. FinVector toimii kuitenkin irrallisena Ferringin organisaatiosta.

Kuopiossa valmistetaan uutta syöpälääkettä, jolle on kova kysyntä Yhdysvalloissa: "Tämähän on sellainen lääke, ettei se saa koskaan loppua hyllystä"


Summary: Puheenjohtajat ratkaisevat hallitusneuvotteluiden viimeisiä kysymyksiä. Ministeripaikoista odotetaan vielä päätöksiä.

Hallitusneuvotteluissa on helatorstain neuvottelutauon jälkeen vuorossa, jolloin hallitusohjelman odotetaan valmistuvan.
 Puheenjohtajat aloittavat neuvottelut Säätytalolla kello aamulla. Hallituksen muodostaja  Antti Rinne  kertoo neuvottelutilanteesta lyhyesti noin kello 9.
 Keskiviikkona Rinne arvioi, että perjantai voi olla varsinaisen neuvottelun viimeinen päivä.
 Ylen tietojen mukaan neuvotteluiden suuret kysymykset olisi ratkaistu. Viimeinen iso ratkaisu oli  oppivelvollisuusiän pidentäminen , josta puheenjohtajat sopivat torstain vastaisena yönä.
 Neuvotteluissa on sovittu myös, että työmarkkinajärjestöt ja Suomen yrittäjät  ryhtyvät miettimään yhdessä , kuinka Suomeen luodaan kymmeniä tuhansia uusia työpaikkoja.
 Maanantaina tulevan  hallituksen talouslinjaus  kerrottiin julkisuuteen: menot kasvaisivat ja ne katettaisiin työllisyystoimin ja valtion omaisuustuloilla.
 Lopussa jäljellä on ministeripaikkojen jako. Julkisuudessa olleiden arvioiden mukaan ministeripaikkoja tuli 18. Nimitykset tehdään puolueissa vasta myöhemmin.

Valmistuuko hallitusohjelma tänään – katso Rinteen kommentit loppurutistuksesta suorana klo 9


Summary: Vuoden alussa käyttöön otettu tulorekisteri kuormittaa vapaaehtoisvoimin toimivia yhdistyksiä.

Jackrusselinterrieri Elvi on joensuulaisen kennel Suakkunan palkintorohmu. 3-vuotias narttu kisaa näyttelykehien lisäksi rally tokossa ja agilityssä, joten palkintokaappiin on kertynyt pokaaleja, ruusukkeita, leluja ja koiranruokaa.
 Mitään arvokasta Elvi ei tänä vuonna ole voittanut, mutta se ei haittaa koiran omistajaa  Satu Kovasta . Jo muutaman kymmenen euron arvoinen koiranruokasäkki voidaan katsoa verotettavaksi tuloksi.
 Yllättävä menoerä on seurausta vuoden alussa käyttöön otetusta tulorekisteristä.
 Kansalaisjärjestöt unohtuivat tulorekisterin valmistelussa
 Tulorekisterin tavoitteena oli yksinkertaistaa palkkatietojen ilmoittamista. Se toteutui, mutta kaikkia rekisterin vaikutuksia ei osattu ennakoida.
 Etenkin vapaaehtoisvoimin toimiville yhdistyksille tulorekisteri on ollut työläs. Lainvalmistelussa kansalaisjärjestöt jäivät kuulematta, ja se näkyy lopputuloksessa.
 Pohjois-Karjalan seurakoirat ry:n rahastonhoitajana toimiva Satu Kovanen kertoo, että suurin muutos entiseen on ilmoitusajan lyheneminen. Kun yhdistys aiemmin pystyi ilmoittamaan maksamansa palkat ja päivärahat yhdellä kertaa vuoden lopussa, nyt tiedot pitää viedä rekisteriin viiden päivän sisällä maksupäivästä.
 Toinen harrastusseuroja kismittävä muutos on kilpailupalkintojen 100 euron alarajan poistuminen. Sen seurauksena kaikki rahanarvoiset palkinnot on ilmoitettava tulorekisteriin.
 Satu Kovanen kisaa kasvattamiensa jackrusselinterrierien kanssa näyttelyissä, agilityssä ja rally tokossa. Ari Tauslahti / Yle
 Isossa koiranäyttelyssä voidaan jakaa kymmeniä palkintoja. Ilmoitusten kirjaaminen käsin on työlästä, etenkin kun jokaisesta voittajasta tarvitaan yksityiskohtaiset tiedot henkilötunnuksesta lähtien.
 – Eli tulorekisterin lisäksi on tunnettava tietosuojalaki. Mitä tietoja saa kerätä ja miten kauan niitä saa säilyttää, Satu Kovanen huomauttaa.
 Tulorekisteri Tulorekisteri on sähköinen tietokanta, johon on koottu kansalaisten palkkatiedot. Jokainen työnantaja ilmoittaa maksamansa palkan välittömästi maksun jälkeen eli rekisteri päivittyy lähes reaaliajassa. Vuoden 2020 alusta rekisteriin kirjataan myös eläkkeet ja etuudet. Tulotietoja tarvitsevat viranomaiset, kuten verottaja, Kela ja eläkelaitokset, saavat tiedot suoraan tulorekisteristä. Palkanmaksajan hallinnollinen työ vähenee, kun tuloja ei tarvitse ilmoittaa erikseen kaikille viranomaisille.
 Alkuvuodesta otsikoihin nousivat parin euron vinkulelut, joita koirakilpailuissa on totuttu antamaan palkinnoksi. Maaliskuussa verottaja tarkensi ohjeistusta linjaamalla, ettei vähäisiä palkintoja tarvitse ilmoittaa. Tällaisia ovat esimerkiksi mitalit, pokaalit, kahvipaketit ja pienet tavarapalkinnot, kuten lippalakit.
 Joensuulaisissa koiraharrastusseuroissa rajanveto on koettu vaikeaksi.
 – Raja on vaarallisen häilyvä. Tarkkaa summaa on mahdoton sanoa, mutta jos nyt on saatu sponsorilta peruslahjoituksena pieni namupussi, niin ei sen takia kerätä henkilötunnusta ja tehdä ilmoitusta verottajalle, Satu Kovanen sanoo.
 Naapuriseura Joensuun agilityurheilijoiden rahastonhoitaja  Laura Tukiainen  huomauttaa, että mikäli palkinto ilmoitetaan tulorekisteriin tulona, pitäisi osallistumismaksu ja matkakulut voida vähentää tulonhankintakuluna.
 – Verottaja voi vielä olla koiraihmisten kanssa hätää kärsimässä, koska palkintojen arvot ovat hyvin pieniä verrattuna kilpailusta koituviin osallistumiskustannuksiin.
 Lahjakorttien tilalle alennuksia, tavarapalkintoihin seuran tarroja
 Koirakilpailuissa palkinnot ovat tyypillisesti pieniä leluja ja herkkuja, joten kovin usein palkinnoista ei jouduta ilmoittamaan. Sääntöjä myös sovelletaan.
 Verottajan silmissä käypä arvo ratkaisee eli se, mitä tavarapalkinnosta saataisiin, jos se myytäisiin nyt. Koirakilpailujen järjestäjät ovat soveltaneet sääntöä kiinnittämällä palkintoon seuran tarran. Näin esimerkiksi ruokasäkkiä ei voi myydä uutena eteenpäin.
 – Enää ei anneta lahjakortteja, jotka tulkitaan rahapalkinnoksi ja ilmoitettavaksi tuloksi. Tilalle on tullut starttikortteja, joilla voittaja saa alennusta seuraavan kilpailun osallistumismaksusta, Satu Kovanen kertoo.
 Koiranäyttelyissä ja kilpailuissa jaettavat palkinnot ovat usein pieniä. Ruusukkeen lisäksi voittajat saavat usein pieniä leluja tai koiranherkkuja. Ari Tauslahti / Yle
 Viranomaisten tiedon tarve säännösten takana
 Verotuksen kannalta muutamien kymppien palkinnoilla ei ole suurta merkitystä, mutta toimeentulotukea myöntävälle Kelalle pienilläkin summilla on väliä.
 Tulorekisteriyksikön johtaja  Terhi Holmströmin  mukaan säädösten taustalla on viranomaisten tiedon tarve.
 – Verohallinnolla on samat säädökset kuin tähänkin saakka eli se, mikä katsotaan verotettavaksi tuloksi, ei ole muuttunut. Mutta esimerkiksi etuuspäätöksissä jokaisella ansaitulla eurolla voi olla vaikutusta etuuden suuruuteen, Holmström huomauttaa.
 Viiden päivän määräaika on säädetty tulotietojärjestelmästä annetussa laissa. Holmströmin mukaan taustalla on etuuspäätöksille asetetut käsittelyajat.
 – Viranomaisten on tehtävä päätös tietyssä ajassa ja reaaliaikaisella tiedolla on iso merkitys, että päätös tulee tehtyä oikein, Holmström sanoo.
 Tulorekisteriyksikön johtaja Terhi Holmström Verohallinnosta kertoo, että tulorekisteristä kerätään palautetta asiakaskyselyllä. Verkkokysely on auki kesäkuun puoliväliin saakka. Elise Tykkyläinen / Yle
 Yhdistysten tiedoissa valtavat erot
 Osalle yhdistyksistä tulorekisteri on edelleen tuntematon.
 Soittokierros pohjoiskarjalaisiin yhdistyksiin ja urheiluseuroihin paljasti, ettei osa toimijoista ollut kuullutkaan esimerkiksi rahanarvoisten kilpailupalkintojen ilmoittamisesta.
 Yhdistykset moittivat heikkoa tiedottamista. Joensuun agilityurheilijoiden rahastonhoitaja Laura Tukiainen kertoo, että tietoa tihkui vasta tämän vuoden puolella eli auttamatta liian myöhään.
 Lisäksi alkuvuodesta niin tulorekisterin kuin verottajan asiakaspalvelut ruuhkautuivat, joten apua oli vaikea saada. Nyt palvelu on saatu toimimaan paremmin.
 Satu Kovasen mukaan yhdistykset pitävät tulorekisteriä turhankin suurena peikkona. Kun ensimmäisen ilmoituksen saa tehtyä, seuraavat onnistuvat jo nopeammin.
 Silti Kovanen iloitsee siitä, että tulorekisteri näyttää lisänneen kevytyrittäjyyttä. Kouluttajat ja tuomarit ovat hankkineet y-tunnuksia, jolloin he voivat periä matkakulut ja korvaukset laskuttamalla ja vastata itse veroistaan.
 – Viime vuonna tein verottajalle 69 ilmoitusta, matkakulukorvauksia ja päivärahoja. Tänä vuonna ilmoituksia on tarvinnut tehdä toukokuun loppuun mennessä alle viisi, Kovanen kertoo.

Uusi käytäntö hämmentää: koiranäyttelystä voitetusta ruokasäkistä voi joutua maksamaan veroa – "Verottaja voi vielä olla hätää kärsimässä"


Summary: Trumpin ei enää sanota voittavan skandaaleista huolimatta. Nyt hän saattaa myös hävitä niistä huolimatta, kirjoittaa Washingtonin kirjeenvaihtaja Mika Hentunen.

Erikoistutkija  Robert Mueller  piti maailmaa kaksi vuotta varpaillaan. Hän tutki Venäjän vaikutusyrityksiä 2016 vaaleihin ja presidentti  Donald Trumpin  kampanjaan.
 Mueller olisi voinut kertoa jo kättelyssä, ettei aio kommentoida salaisten tutkimustensa tuloksia sitten joskus, kun ne julkistaan. Eikä tulla edes kongressin kuultavaksi, vaikka se oli vähintä, mitä häneltä edellytettiin.
 Mueller uppoutui tärkeään tehtäväänsä. Hänen tutkijaryhmänsä oli äärimmäisen tiivis. Siitä ei irronnut yhtään uutisvuotoa, mikä on poikkeuksellista Washingtonissa.
 Vaikutti siltä, että Mueller pudottaisi uutispommin vuodenvaihteessa.
 Ryhmä sai työnsä valmiiksi vasta maaliskuussa. Oikeusministeri  William Barr  julkaisi yli 400-sivuisesta raportista nelisivuisen, osin sensuroidun yhteenvedon. Sen viesti oli, että Trumpia ei ole syytä epäillä rikoksista tai väärinkäytöksistä.
 Erikoistutkijan yksinpuhelu
 Mueller tuli itse julkisuuteen vasta nyt keskiviikkona. Ajankohta oli ilmeisen tarkkaan harkittu, sillä kongressi on tämän viikon tauolla.
 Mueller piti kymmenen minuutin yksinpuhelun eikä suostunut vastaamaan toimittajien kysymyksiin. Hän sanoi, että olisi kertonut, jos olisi varma siitä, ettei Trump syyllistynyt rikokseen.
 Muellerin mukaan hänen raporttinsa puhuu puolestaan. Moni Yhdysvalloissa on toista mieltä. Raporttia tulkitsevat lainoppineet, tavalliset pulliaiset päättelevät Trumpin olleen koko ajan oikeassa.
 Yksinpuhelunsa jälkeen Mueller erosi tehtävästään ja vetäytyi kammioonsa kirjoittamaan muistelmiaan. Niitä lienee turha jäädä odottamaan. Ne julkistetaan sitten joskus, kun aika on kypsä.
 Trump heitti täyslaidallisen Muelleria päälle. Hän luonnehti koko tutkintaa presidentin ahdisteluksi.
 Trump vihjaili, että Mueller olisi ollut henkilökohtaisella kostoretkellä: Hän olisi halunnut päästä liittovaltion poliisin FBI:n johtajaksi, mutta ei kelvannut Trumpille. Lisäksi miesten välillä on Trumpin mukaan jonkinlainen ”bisnesriita”.
 Trump jakaa kansaa enemmän kuin edeltäjänsä
 Kongressissa joukko demokraatteja selvittää nyt, voitaisiinko Trumpia vastaan käynnistää prosessi valtakunnanoikeudessa. Se näyttää epätodennäköiseltä, koska demokraattien ryhmänjohtaja ja edustajainhuoneen puheenjohtaja  Nancy Pelosi  epäilee hanketta.
 Muellerin tutkinta on siis ainakin toistaiseksi kääntynyt Trumpin eduksi, mutta samalla voi kysyä, onko sillä enää mitään merkitystä?
 Mielipidemittausten mukaan Trump jakaa edelleen kansaa jyrkemmin kuin kukaan edeltäjistään. Venäjä-tutkinta ei ole missään vaiheessa horjuttanut hänen kannatustaan.
 Demokraatit ovat Pelosin johdolla kääntämässä katseensa 2020 syksyn vaaleihin. Niihin tähtäävä entinen varapresidentti, 76-vuotias  Joe Biden  on edelleen hyvin suosittu. Biden olisi todennäköisesti voittanut Trumpin 2016, jos olisi ollut ehdolla.
 Trumpin erikoispiirre on, että hän selviää tai jopa hyötyy skandaaleista, mutta maan poikkeuksellisen vahva taloustilanne ei häntä erityisemmin lykästä. Edeltävien presidenttien kannatus on ollut suoraan yhteydessä Yhdysvaltain talouskehitykseen, Trumpin ei ole ollut.
 Eli on mahdollista, että kaikesta porskutuksesta huolimatta Trump häviää 2020. Sekin on mahdollista, että republikaanit häviävät samalla myös kongressivaalit ja Yhdysvallat ottaa poliittisesti pitkän loikan vasemmalle.
 Yhtä lailla mahdollista on, että käy päinvastoin ja Trump jatkaa presidenttinä toiselle kaudelle – kaikista tutkinnoista ja skandaaleista huolimatta tai niiden ansiosta.

Toimittajalta: Mueller-tutkinta satoi Trumpin laariin – Entä sitten?


Summary: Sinkkuus ei ole itsekäs välivaihe ennen avo- tai avioliittoa, kirjoittaa Ilona Koivisto blogissaan.

Blogi Ylen uutis- ja ajankohtaistoiminnan blogeja kirjoittaa joukko oman alansa tarkkaan tuntevia toimittajia. > Kaikki uutisten blogit löydät täältä
 Vuoden 2012 jälkeen pisin parisuhteeni on kestänyt vajaan vuoden ajan. Olen siis elänyt suurimman osan nuoren aikuisen elämästäni sinkkuna.
 Kolmekymppiseen yksineläjään suhtaudutaan  helposti niin, että hän on jollain tapaa keskeneräinen. Että sinkkuna sitä elää jotakin itsekästä välivaihetta ennen avo- ja avioliittoa. Vaihetta, joka pitkään kestettyään alkaa näyttäytyä säälittävänä, jonkinlaisena tragediana. Tuttavat kyselevät, että jokos olet kumppanin vihdoin löytänyt, mitenkäs miesasiat. Ikään kuin sinkku olisi koko ajan vailla jotain ja jotain etsimässä.
 Edellä mainittu on suuri harha – ansa, johon minäkin astuin. Ehkä kipeimmät aikani sinkkuna olivat vuodet 2014–2016, joiden aikana tajuntaani iski, että ei sitä elämänkumppania ihan niin vain löydykään. Annoin asian säädellä mielentilojani ja mitata onnistumistani. Menin baariin, koska etsin miestä. En pitääkseni hauskaa ystävieni kanssa.
 Keskityin siihen, että olen rakkaudessa epäonnistunut ihminen.
 Roikuin Tinderissä ja petyin kerta toisensa jälkeen,  kun ei kukaan ollut tarpeeksi kiinnostava tai minä en ollut tarpeeksi kiinnostava jonkun mielestä. Yhtä aikaa tein valmiiksi toisen korkeakoulututkintoni ja aloitin ensimmäisessä esinaistehtävässäni, elin samaan aikaan todella sosiaalista ja monella tavalla rikasta elämää. Silti keskityin siihen, että olen rakkaudessa epäonnistunut ihminen.
 Vasta parin viime vuoden aikana koen oppineeni jotain olennaista siitä, mitä sinkkuus on ja mitä se elämässäni on mahdollistanut. Valtavan määrän läheisiä ystävyyssuhteita, uusia harrastuksia, aikaa perheen ja sukulaisten kanssa, aikaa kehittää itseäni, aikaa luoda uraa ja kehittyä työssäni. Tämän kaiken voi tietenkin saada myös parisuhteessa elävänä ihmisenä. Silti rohkenen kaikista potentiaalisista mielensäpahoittajista huolimatta väittää, että sinkkuna sitä elää monesti aika paljon isommin ja rohkeammin kuin parisuhteessa. Tapaa suuremmalla todennäköisyydellä useammin uusia ihmisiä ja altistuu yllättäville tilanteille – tarttuu helpommin hetkeen.
 Yksineläjien määrä yhteiskunnassamme  on myös  selvästi lisääntynyt  – ydinperhe ja parisuhde eivät ole enää niitä ainoita elämisen tapoja. Perheenkin voi perustaa nykyään ilman parisuhdetta ja  myös se yleistyy.
 Tilastokeskuksen tuoreen tilaston mukaan Suomessa on jo reilusti yli miljoona yksin asuvaa ihmistä. Vertailun vuoksi, vuonna 1960 yksin asuvia oli samaisen tilaston mukaan alle 190 000. Viimeisen kymmenen vuoden aikana yksin asuvien määrä on kasvanut lähes 180 000:lla. Olen siis vain yksi monista – toki myös syyt yksin asumisen taustalla ovat moninaiset.
 Sinkkuus pakottaa pärjäämään ja kohtaamaan muutoksia ilman ympärivuorokautista olkapäätä.
 Sinkkuna kannan yksin vastuun taloudestani ja elämästäni.  En tee ratkaisuja jonkun kanssa, vaan itse ja omista lähtökohdistani. Se, jos mikä, opettaa. Päätin vuodenvaihteessa, että tänä vuonna 30-vuotias minäni jättää taakseen 28-neliöisen yksiön ja muuttaa asumaan “aikuisen ihmisen” kaksioon. Näin tein huhtikuun alussa ja olen onnellisempi kuin pitkään aikaan. Eihän hieman leveämpi asuminen ole vain parisuhteessa elävien oikeus, kuten viisas kollegani taannoin minulle totesi. Niinpä. 49 neliön kaksio tuntuu palatsilta. On mahtavaa ruokailla oikean keittiönpöydän ääressä ja majoittaa vieraita mukavasti.
 Sinkkuna minusta on kasvanut rohkea, itsenäinen ja sosiaalinen ihminen. Uskallan sanoa, että jos olisin ollut kaikki nämä vuodet parisuhteessa, olisi kehitykseni ollut aika paljon hitaampaa ja jopa vähäisempää.
 Sinkkuus pakottaa pärjäämään  ja kohtaamaan muutoksia ilman ympärivuorokautista olkapäätä. Korvaansa ei tarvitse lotkauttaa väitteille keskeneräisyydestä ja onnettomuudesta – myös sinkku voi olla tyytyväinen elämäntilanteeseensa.
 Ilona Koivisto on Ylen Metropoli-toimituksen verkkotuottaja, feministi ja sinkkuuden kokemusasiantuntija.
 Aiheesta voi keskustella 31.5. klo 16.00 asti.

Ilona Koivisto: Sinkkuus pakottaa pärjäämään ilman ympärivuorokautista olkapäätä


Summary: Kevytkannabista myyviä kauppoja on viime vuosina avattu eri puolilla Italiaa.

Italialainen oikeusistuin päätti torstaina kieltää monien suosittujen kannabistuotteiden myynnin. Kyseessä on voitto maan sisäministerille  Matteo Salvinille , joka haluaa sulkea laillista kevytkannabista myyvät kaupat.
 Vuonna 2016 voimaan tulleen lainsäädännön mukaan Italiassa saa viljellä ja myydä kannabista, jonka THC-pitoisuus on alle 0,6 prosenttia. THC eli tetrahydrokannabinoli on kannabiksen päihdyttävä ainesosa.
 Tuoreen oikeuden päätöksen mukaan kannabistuotteiden kuten öljyjen, lehtien, kukintojen ja hartsin myynti ei kuulu lain soveltamisalaan.
 Kevytkannabistuotteiden THC-pitoisuus on niin matala, että niiden ei pitäisi päihdyttää. Tuotteet sisältävät kuitenkin toista hamppukasvin tuottamaa kemiallista yhdistettä, kannabidiolia eli CBD:tä, jolla on rentouttavia ja lääkinnällisiä vaikutuksia.
 Salvini tyytyväinen päätökseen
 Sisäministeri Matteo Salvini toivotti oikeuden päätöksen tervetulleeksi.
 – Vastustamme kaikkia huumeita, ilman jossittelua tai muttia. Kannatamme terveellistä hauskanpitoa, Salvinisanoi tiedotteessaan uutistoimisto Reutersin mukaan.
 Italian sisäministeriö määräsi aiemmin toukokuussa, että laillisten kevytkannabiskauppojen kontrollia pitää vahvistaa. Salvini sanoi tuolloin, että  kaupat pitää sulkea  (Bloomberg) yksi kerrallaan.
 Salvinin edustama oikeistopopulistinen Lega-puolue voitti europarlamenttivaalit Italiassa. Puolue kampanjoi voimakkaasti huumeita ja maahanmuuttoa vastaan.
 Laillinen kevytkannabis vähentänyt rikollista huumekauppaa
 Kevytkannabiksesta on tullut suosittua Italiassa viimeisen kolmen vuoden aikana. Tuotteita myyviä kauppoja on avattu eri puolille maata.
 Uutistoimisto Reuters arvioi, että oikeuden päätös on todennäköisesti vakava isku kevytkannabisbisnekselle Italiassa.
 Yorkin yliopiston julkaiseman tutkimuksen mukaan laillisten kauppojen tulo kannabismarkkinoille on huomattavasti vähentänyt laitonta kannabiskauppaa Italiassa.
 Tutkimuksen mukaan huumekauppiaat menettävät noin 200 miljoonaa euroa vuodessa laillisen kevytkannabiskaupan takia. Koko Italian kannabismarkkinoiden arvoksi arvioitiin tutkimuksessa noin 3,5 miljardia euroa vuodessa.
 Lue myös:
 Sveitsissä kasvaa uusi laillinen kannabisbisnes – hampusta tehdään voiteita, ravintolisiä ja sätkiä, mutta tuotteiden vaikutuksista ei ole varmaa tietoa

Italiassa oikeusistuin kielsi kevytkannabistuotteiden myynnin – Salvini tyytyväisenä: "Kannatamme terveellistä hauskanpitoa"


Summary: Työssäoppimisjaksojen lisääminen ammatillisessa koulutuksessa luo lisää työmahdollisuuksia.

Metalliaihiot muuttuvat kaukolämpöventtiileissä tarvittaviksi osiksi käden käänteessä. Työ on pitkälti automatisoitua ja robottien hoitamaa, ihmisen paikka on koneen ohjaimissa.
 Täällä on nyt myös  Tuisku Sydänmaan  työpaikka.
 Vammalan ammattikoulusta levyseppähitsaajaksi juuri valmistunut Sydänmaa päätyi Vexven tehtaalle ensin työssäoppimisjaksolle, sitten kesätöihin.
 Jo ennen valmistumistaan hän allekirjoitti vakituisen työsopimuksen robottihitsaajana. Sydänmaa kertoo, että myös opiskelukaverit ovat saaneet hyvin töitä.
 – Metallialalta on työllistytty tosi hyvin. Kaikilla taitaa olla vähintään kesätyöpaikka.
 Tähän on hänen mielestään useampia syitä.
 – Hyvä työllisyystilanne vaikuttaa varmasti. Työssäoppimisjaksot auttavat myös paljon, eli että käymme koulua työpaikoilla ja löydämme sitä kautta työmahdollisuuksia.
 Koulujen ja yritysten yhteistyö lisääntyy
 Teknologiateollisuus on Sastamalan alueella iso työllistäjä. Kun vienti vetää, työvoimaakin tarvitaan entistä enemmän.
 Sastamalan koulutuskuntayhtymä Saskyn johtaja  Antti Lahti  kertoo, että suhdanteiden lisäksi taustalla vaikuttaa myös yritysten kanssa pitkään tehty yhteistyö.
 Esimerkiksi Vammalan ammattikoulun opetuskäytössä on useita koneita, jotka ovat Saskyn ja paikallisten yritysten yhdessä hankkimia.
 – Teemme aitoja alihankintatöitä jo täällä oppilaitoksissa. Valmistuessaan oppilaat ovat siten valmiimpia astumaan työelämään, Lahti kertoo.
 Sastamalan koulutuskuntayhtymä Saskyn johtajan Antti Lahden mukaan erityisesti teknologiateollisuuden osaajille on nyt töitä. Matias Väänänen / Yle
 Yrityksen näkökulmasta katsottuna oman alan paikalliseen koulutukseen satsaaminen on pelkästään järkevää.
 – Haluamme, että opiskelijoilla on jo opintojen aikana mahdollisuus työskennellä nykyaikaisilla laitteilla ja menetelmillä, Vexven tuotantoteknologiasta vastaava  Juho Rentola  sanoo.
 Työssäoppimispaikkojen tarjoamista koskee sama logiikka.
 – Valmistumisen jälkeen meille töihin tulevat ovat usein olleet täällä harjoittelussa ja kaksi kesää töissä. He ovat käytännössä valmiita työntekijöitä.
 Käänne näkyy tilastoissa
 Ammattiin opiskelevien työllistymisnäkymät ovat muuttuneet parempaan suuntaan valtakunnallisesti. Tämä selviää Opetushallituksen tilastosta, jossa seurataan ammattiin valmistuneiden työllistymistä vuosi tutkinnon jälkeen.
 Vuonna 2017 päätoimisten työllisten määrä ylitti ensimmäistä kertaa 60 prosentin sitten vuoden 2011. Työttömien määrä laski samalla tarkastelujaksolla alle 15 prosentin.
 Töiden saamisen kannalta selvästi heikompia vuosia ovat olleet 2013–2016.
 Tänä aikana ammattiin valmistuneiden päätoimisten työllisten määrä laski pahimmillaan alle 55 prosenttiin ja työttömien määrä vastaavasti nousi yli 20 prosenttiin.
 Koko maassa ammattiin valmistuneiden työllistyminen on kääntynyt nousuun vuoden 2016 jälkeen ja työttömien määrä vähentynyt.
 – Myönteisen trendin taustalla on varmasti monta syytä, kuten talouskasvu ja valtakunnalliset työllisyyden parantamiseksi tehdyt toimenpiteet, opetusneuvos  Kati Lounema  toteaa.
 Tilastot eivät kuitenkaan kerro nykyhetkestä.
 Kokonaiskäsitys Tuisku Sydänmaan ja muiden tänä vuonna ammattiin valmistuvien työllistymisestä saadaan vasta kolmen vuoden kuluttua.
 Myöhemmin selviää myös se, miten amisreformi on vaikuttanut tähän kaikkeen.
 "On paljon vapaapäiviä, joita nimitetään itsenäiseksi opiskeluksi"
 Ammatillista koulutusta uudistettiin Tuisku Sydänmaan opiskeluaikana rajusti.
 Viime vuonna voimaan tulleen amisreformin tavoitteena oli siirtää oppimista kouluista työpaikoille ja muuttaa ammatillista koulutusta entistä osaamispainotteisemmaksi.
 Samalla koulutuksen rahoitusta leikattiin merkittävästi.
 Konepajatyö on nykyisin enimmäkseen siistiä sisätyötä. Matias Väänänen / Yle
 Sydänmaa ehti huomata muutokset.
 – Työssäoppimista on entistä enemmän, kuusi kuukautta kolmen vuoden opintojen aikana. Se on hyvä asia, koska niiden kautta saa työmahdollisuuksia.
 Myös itsenäisen opiskelun määrä on lisääntynyt. Tätä hän pitää huonona.
 – On paljon vapaapäiviä, joita nimitetään itsenäiseksi opiskeluksi. Se ei ole hyvä, koska ammatillisia aloja ei voi oikein opiskella itsenäisesti.
 Jos Tuisku Sydänmaa saisi päättää, ammattikoulussa olisi enemmän opetusta, mutta vähemmän sellaisia kattoaineita, jotka eivät tue ammatin oppimista.
 Tämä ei tosin koske enää häntä. Omat lähitulevaisuuden suunnitelmat ovat selvät.
 – Heinäkuussa armeijaan ja sen jälkeen takaisin tänne robottihitsaajaksi. Siitä eteenpäin ei tiedäkään.

Tuisku Sydänmaalla oli vakituinen työsopimus taskussa jo ennen tutkintotodistusta – ammattiin opiskelevat työllistyvät monella alalla taas paremmin


Summary: Lue tästä päivän puheenaiheet lyhyesti. Voit säätää Uutisvahdissa Herätys-ilmoituksia asetuksista.

Ammattikoululaisten työllistyminen vaikuttaa taas paremmalta
 Ammattiin valmistuvien työnäkymät ovat muuttuneet koko maassa paremmiksi usean heikon vuoden jälkeen. Tämä selviää Opetushallituksen tilastosta, jossa seurataan ammattiin valmistuneiden työllistymistä vuosi tutkinnon jälkeen. Esimerkiksi  Tuisku Sydänmaa  sai vakituisen työsopimuksen  jo ennen levyseppähitsaajaksi valmistumista .
 Ylen amiskoneesta löydät tutkinnon suorittaneiden nimet
 Yli 80 000 ammattiin valmistuvaa opiskelijaa saa todistuksensa viikonloppuna. Valmistuneiden  nimet löydät Ylen amiskoneesta , joka aukeaa kello 10. Amiskoneessa ovat mukana toisen asteen oppilaitoksissa tutkintonsa suorittaneet nuoret ja aikuiset.
 Henry Lämsä / Yle
 Uusi laki ehkäisee vanhemman vieraannuttamista
 Kun äiti tai isä sulkee toiselta vanhemmalta oven lapsen elämään, kyse on vieraannuttamisesta. Joulukuussa tulee voimaan uudistettu laki lapsen huollosta ja tapaamisesta. Sen toivotaan antavan lisää  keinoja vieraannuttamista vastaan .
 Dmitry Chapurin / AOP
 Trump rankaisee Meksikoa tullimaksuilla
 Yhdysvaltain presidentti  Donald Trump  asettaa Meksikolle  viiden prosentin tullimaksun  saadakseen siirtolaisvirrat tyrehtymään. Maksut voivat nousta jopa 25 prosenttiin.
 Donald Trump vieraili Colorado Springsissä torstaina. Brendan Smialowski / AFP
 Aurinkoa, sateita ja puuskaista tuulta
 Päivällä sää selkenee maan etelä- ja keskiosassa lännestä alkaen ja aurinko ilmestyy näkyviin. Sateita tulee Lapin lisäksi vielä Itä-Suomessa. Tuuli on yhä puuskaista suuressa osassa maata. Lue lisää säästä  Ylen sääsivuilta .
 Yle

Herätys: Ammattikoululaisten tulevaisuus näyttää valoisalta, amiskone kertoo valmistuneet, lapsesta vieraannuttaminen riipaisee vanhempaa